"Исломий Давлатга" йўл олганларни тўхтатиш йўли - BBC O'zbek\n"Исломий Давлатга" йўл олганларни тўхтатиш йўли\nДаниядан "Ал-Қоида" ва ўзини "Исломий Давлат" дея атовчи гуруҳ сафларига қўшилишга йўл олганларни қайтариш чоралари бу амалларни ишлаб чиққан Архус шаҳри билан "Архус модели". дея номланди.\nБу шаҳардан 2013 йили 30 киши Сурияга жўнаб кетганди, 2014 йилда атиги бир киши ва бу йил шу вақтгача 2 киши...\nАҳмад бир неча йил аввал Сурияга олиб борувчи йўлдан қайтарилганлардан бири.\n25 ёшли Аҳмад Сомалида туғилган. Олти ёшидан бари Данияда яшайди.\nМактабда яхши ўқиган, футбол ўйнашни яхши кўрган, тилни тез ўрганган. Хуллас ҳамма ёш боллалар қатори эди.\nЎсмирлигида отаси Маккага ҳаж зиёратига олиб бормоқчи эканлигини айтди.\nОтам, "Менинг диндан кўп хабарим йўқ эди. Динимни Сомалига ташлаб келгандек эдим. Лекин отам мусулмонсан, исминг мусулмонча, дининг, тарихинг, ўзлигингни билишинг керак деди", дея ҳикоя қилади Аҳмад.\nДанияга қайтган вақти ҳақиқатдан ҳам ўз дини ва муҳим қадриятларни қайта топгандек ҳис билан келди.\nЛекин унинг диний қарашлари мактабда муаммолар туғдира бошлади.\nИсломий либос кия бошлаган Аҳмад, қачонки диний мавзу кўтарилса, эҳтирос билан тортишувга киришадиган бўлиб қолди.\nҲозирда у ўшанда жаҳлсиз йўл тутса яхшироқ бўлишини тушуниб етган, лекин у йиллари мактабдошлари ўнгида ўз динини қатъият билан ҳимоя қилиш керак деб ўйлаган.\n"Улар "сизлар аёлларни тошбўрон қиласизлар, савалайсизлар", деб айтишарди. Мен динимни ҳимоя қилишим кераклигини тушунардим, лекин қандай баҳслашиш кераклигини билмасдим, ҳиссиёт ва тилимга эрк берардим".\nБир куни кечқурун отаси телефон қилиб, уни полиция сўраб келганлигини айтди.\nЭртаси полицияга бориб суриштирса, мактаб директори у ҳақда полицияга хабар берганлигини билди.\n"Синфдошларинг сенинг қарашларинг радикал эканлиги ва сен хавфли амалларга қўл уришинг мумкинлигини айтишган", дейишди полициядагилар.\nПолиция унинг уйини тинтув қилишлари кераклиги ва электрон почтаси билан Ижтимоий тармоқларга калит сўзларини тақдим этишни талаб қилди.\n"Уйимни тинтув қилиб кетишганидан сўнг ўзимни жуда камситилган ва ғазабда ҳис қилдим", дедйи Аҳмад.\nБуларнинг ҳаммаси туфайли муҳим имтиҳонлардан қолиб кетди ва унга кечроқ имтиҳон топширишга рухсат бермадилар.\n"Юзимга шапалоқ тортилгандек бўлди. Бу жамият ирқчи экан деган хулосага келдим. Мени террорчи деяптиларми, мен уларга террорчи қандай бўлишини кўрсатиб қўяман дедим".\nМасжидга бориб дўстларига ҳамма нарсани айтиб берди. Улар уйларига таклиф қилишди. У ерда Ғарбнинг икки юзламачилиги ва мусулмон давлатларига қарши сиёсати ҳақида узундан узоқ баҳслар юритишарди. Интернетда жиҳодий видеоларни томоша қилишарди.\nБир куни Аҳмадга агарда Ислом ҳақида кўпроқ нарсаларни ўрганишни истаса Покистонга бориши кераклигини айтишди. Отасига режасини айтганди, қарши эмаслиги, аммо аввал мактабни битириши кераклигини айтди.\nЛекин яна полициядан телефон қилиб қолишди. Чойга таклиф қилишди.\nИстар-истамас борди. "Ҳаммасини юзларига айтаман, Покистонга бориш ноқонунуий амал эмас, қўлдан келганини қилинглар, хайр-хўш сизларга дейман" деган қатъий илинжда полиция билан чойхўрликка борди.\nЛекин полициянинг бошқа таклифи бор экан. Улар Аҳмад бошқа бир мусулмон биродари билан учрашишга ва ҳиссиётлари билан ғазаби ҳақида суҳбатлашишга тайёрми, деб сўрадилар.\n"Қанақа мусулмон экан ўша. Сотқин бўлса керак" деган ҳаёл ўтди.\nШундай қилиб у Маҳмуд билан учрашди. Ва шундай қилиб Архус Модели, дея ном олган дунёга кириб борди.\nАрхус Модели олдини олиш ва оқибатларга қарши курашиш амалларини ўз ичига олади. Баъзи ҳолларда хорижда жиноятга қўл урмаган Суриядаги ёшларга Данияга қайтиб, жамиятга қайта қўшилиш имкони таклиф қилинади. Сурия йўл олмоқчи бўлганларни бундай қилмасликка ишонтириб, қўллов ҳам таклиф қилинади.\nРадикаллашувнинг олдини олиш амаллари 2007 йилдан бери олиб борилмоқда. Сурияга йўл олаётганлар билан ишлаш 2013 йилда бошланди.\nОта-оналар, фаоллар, ўқитувчилар, ёшлар раҳнамолари ва полиция радикал ғояларга берилаётган ёшлар билан ишлайдилар.\nОта-оналарга йўриқлар берилади, ёшларга раҳнамо тайинланади.\nАҳмаднинг айтишича, аввал боксчига ўхшаб ҳамиша муштини тайёр тутган бўлса, кейинчалик "кел, шу одамга ҳам бир қулоқ солиб кўрай" деб шаштидан бир оз тушган.\nМаҳмуд у билан мантиқ билан гаплашиб, Аҳмад тушунадиган йўлда қилаётган иши хавфли эканлигини тушунтира билди.\n"У менга "Ҳа, сенга адолатсиз муносабатда бўлишган, лекин Покистонга борсанг бутун ҳаётингни оёқ-ости қиласан" деб тушунтирди".\nБуларнинг ҳаммаси ҳақиқатдан ҳам Аҳмад учун мантиққа тўғри келаётганди. Унга ҳеч ким мусулмон бўлмаган, демаётганди. Мусулмон бўл, лекин гуноҳсиз одамларга озор етказмайдиган яхши мусулмон бўл, деб айтишаётганди.\nМаҳмуднинг айтишича, агарда бу суҳбатлар бўлмаганида Аҳмад ҳақиқатдан ҳам ҳозирда Покистонда бўларди.\nАҳмад мактабни битириб, Покистонга эмас олийгоҳга йўл олди. Ҳозир битириш арафасида, яқинда уйланмоқчи.\n"Ҳозир бахтлиман. Келажагимни Данияда кўраман. Аввал бундай эмасди, ҳамма нарса қоронғудек эди. Энди ўзим ҳам бировга раҳнамо бўлсаммикан деган фикрдаман. Менинг аҳволимга тушган бошқаларга ёрдам бермоқчиман".


Бағрикенглик маданияти асослари – .:: Xadicha.uz\nБағрикенглик маданияти асослари\nМустақиллик йилларида бошқа соҳаларда бўлгани каби, дин соҳасида ҳам бир қатор ислоҳотлар олиб борилди. Бу борада хукуматимиз томонидан қатор фармон ва қарорлар қабул қилинди. Барча фуқароларнинг ҳохлаган динига эътиқод қилиши ёки ҳеч қайси динга эътиқод қилмаслиги ўз қўлида эканлиги қонун билан ҳимояланди.\nБунга мисол тариқасида “Виждон эркинлиги ва диний ташкилотлар тўғрисида” қонун қабул қилинди. Қомусимиз бўлган Конституциянинг қатор моддалари бу мақсадга қаратилди. Дарҳақиқат ҳозирги кунда Ўзбекистонда 16 дан ортиқ диний конфессиялар ўз фаолиятларини эмин эркин олиб бормоқдалар. Фуқаролар қайси динга эътиқод қилишларидан қатъий назар уларнинг диний манфаатлари қонун ҳимоясида.\n1990 йилгача саноқли масжидлар ва 2 та диний ўқув юрти фаолият кўрсатган бўлса, бугунги кунгача 2000 дан ортиқ масжид, 10 та ислом билим юрти диний ўқув юрти, Тошкент ислом институти ва Ҳалқаро ислом академияси ишлаб турибди. Бу ислом билим юртлари халқимизнинг диний эҳтиёжларини қондириши ва маънавий бўшлиқни тўлдириши, ватандошларимиз, хусусан ёшларимизни ҳар хил ёт оқим, фирқалар таъсиридан сақлаши лозим.\nЛекин минг афсуслар бўлсинки, баъзи бир сабабларга кўра дин-диёнатга ташна ватандошларимиз ичида фирқаланиш пайдо бўлди. Дин номидан иш кўрадиган, мусулмончиликни суъистемол қиладиган кишилар кўзга кўринди. Бу нохушликларнинг асосий сабаби собиқ шўролар давридаги ғоявий бўшлиқ десак муболаға бўлмайди.\nДинимиздаги бош масалалардан бири ибодат-у муомалаларда ўртача-мўътадил йўл тутишдир. Бунга мисол: “Эй, аҳли китоблар! (Исони илоҳийлаштириб) динларингда ҳаддан ошманглар. Аллоҳ тўғрисида фақат ҳақ гапни айтинглар”. (Нисо, 171) Яъни насронийлар Исо (а.с)ни худо даражасига кўтариб, ҳаддан ошган бўлсалар, мусулмонлар эса у Аллоҳнинг бандаси ва пайғамбари дея ўрта йўлни тутдилар.\nИслом руҳият ва моддиятни баробар тутишга чақиради. Хусусан Қуръони каримда: “Аллоҳ сенга берган нарсалар билан охиратни истагин. Дунёдаги насибангни ҳам унутма. Аллоҳ сенга яхшилик қилганидек сен ҳам яхшилик қил”,-дейилади. (Қасос, 77) Ер юзида инсонларнинг қадр – қиймати ушбу илоҳий ўлчов билан ўлчангандагина турли низолар, уруш – жанжаллар ва келишмовчиликлар барҳам топади. Шу сабабдан тинчлик халқлар ўртасидаги табиий алоқа бўлиб қолиши энг зарурий шартлардандир. Бунга ушбу муборак оят ҳам далил бўла олади: «Эй мўминлар, тинчликка барчаларингиз киришингиз» (Бақара, 208).\nМаълумки фирқаланиш кўпинча имон-эътиқод, яъни ақоид масалаларида бўлади. Шу сабабли ислом билим юртлари талабаларига мусаффо ва мўътадил ислом ақоидини атрофлича таълим бериш, Аҳли сунна вал жамоа ақидасининг далилларини таълим бериш мақсадга мувофиқдир. Хулоса қилиб айтганда, албатта бу соҳада қилиниши керак бўлган ишлар кўп ва бу ўз ўрнида ёш мутахассисларимиз кўп изланишлар олиб бориши, таълимнинг қулай, самарали усулларини ишлаб чиқишлари лозимлигини кўрсатади. Халқлар ўртасидаги ҳамжиҳатлик ҳар бир инсон, жамоа ва миллатлар башариятнинг турли-туман маданиятлардан иборат эканини англаши ва ҳурмат қилиши учун жуда муҳим. Бағрикенгликсиз демократия асослари ва инсон ҳуқуқларини мустаҳкамлаб бўлмайди. Тинчликсиз тараққиёт ва демократия бўлмагани каби, бағрикенгликсиз тинчлик ҳам бўлмайди.


Хайриддин Султонов. Бир ўйлаб кўрайлик (1989) - www.ziyouz.uz\nБош саҳифа МатбуотҚайта қуриш даври матбуотиХайриддин Султонов. Бир ўйлаб кўрайлик (1989)\nНақл қилишларича, Қайс Лайли ишқида мажнунлик ҳолига етгач, унинг яқин ёр-дўстлари Лайлини бориб кўрибдилар. Қарашсаки, Қайсни ақлу ҳушдан буткул бегона қилиб қўйган у дилбар аслида озғингина, қоп-қора бир қиз экан. Қайтиб келиб, Мажнунга айтибдилар: «Эй Қайс, сен нечук бу қизга ошиқ бўлдинг, ахир унинг нимаси гўзал?» Мажнун жавоб берибдики: «Аё ҳабибларим, сизлар унга менинг кўзларим билан қарангизлар».\nГўзаллик конкурси ҳақидаги баҳс-мунозараларни ўқиб, беихтиёр шу нақл ёдимга тушди. Ва шу баҳона баъзи бир андишалар хаёлимдан кечди.\nАввало шуни айтмоқ лозимки, биз жаҳон маданияти, жаҳон маданиятидан ўрганиш деганда нима учундир кўпинча фақат Ғарб маданиятини, Ғарб маданиятидан ўрганишнигина назарда тутамиз. Ҳолбуки, олам бепоён, бир-бирига ўхшамайдиган ўлкалари, диёру минтақалари кўп. Айтайлик, ҳинд, эрон, япон, хитой… умуман, Яқин, Ўрта ва Узоқ Шарқда ҳам маданий ҳаёт нуқтаи назаридан ибрат олса арзигулик фазилатлар ниҳоятда бисёр. Муҳими шундаки, бу инсоний фазилатларнинг аксарияти халқимизнинг турмуш тарзи, руҳи, асрий анъана ва андишалари билан беҳад ҳамоҳангдир. Масалан, Японияда қўшиқдек нозик ва нафосатли санъат даражасига кўтарилган чой дамлаш маросимини олайлик. Ёки гулдаста тузиш санъатини (икэбана) эслайлик. Бундай урф-одатлар замирида япон халқининг ўзи, ўзлиги шундоқ акс этиб туради ҳамда шу жиҳатлари билан жаҳондаги бошқа халқларнинг ҳурмат-ҳавасини уйғотади.\nҚанчадан-қанча япониялик адибу рассомларга илҳом берган бу гўзал санъатлар!\nБизда-чи? Жуда кўп ишларимиз ношуд-нотовон тақлиддан — мук тушиб олиб фақат Ғарбга тақлид этишдан нари ўтмаётибди. Гўзаллик конкурси — менинг назаримда, ана шундай кўр-кўрона тақлиднинг яна бир ғариб кўринишидир. Кўрик мутасаддилари ҳар қанча суваб-андавалашмасин, барибир бу мусобақада асосий мезон баданга қараб қўйилиши сезилиб турибди. Акс ҳолда, ЎзТАГ мухбири Э. Туҳфатуллина тўғри таъкидлаганидек, бунинг «Балли, қизлар!» кўригидан фарқи қолмайди.\nМени бир нарса қаттиқ ҳайратга солди. У ҳам бўлса, республика комсомоли Марказий Комитети, Ёшлар уйи ҳамда бир қанча обрўли ташкилотларнинг бир тану бир жон бўлиб, бағоят жўшқинлик билан енг шимариб, мазкур конкурс ишига киришиб кетганлигидир. Бунга вақт ҳам, жой ҳам, маблағ ҳам, ҳафсала-қунт ҳам топила қолгани эса таажжубимни янада оширди. Бир ўйлаб кўрайлик: республикамизда авария ҳолатидаги қанча мактаб борлиги комсомол Марказий Комитетидаги ўртоқларга маълуммикан? Улардан биттаси шундоққина Тошкентнинг марказида жойлашган 40-мактаб эканидан бу дўстларимиз хабардормиканлар? Госпиталь бозори ёнидаги даққиюнусдан қолган бу хароба мактаб олдидан ҳар сафар юрагимни ҳовучлаб ўтаман: худо кўрсатмасин, қаттиқроқ йўталиб юборсангиз, қулаб тушиши мумкин. Бу мактабларнинг барчаси кучли сейсмик зонада жойлашгани эътиборга олинса…\nУ ёғини айтмаган маъқул. Ёки И. Охунбобоев номидаги республика Ёш томошабинлар театрининг ночор аҳволи, бино остидан сув чиқиб ётгани ҳақида қарийб ўн йиллардан буён гап бўлади. Республика ёшларининг бош штаби бўлмиш комсомол Марказий Комитети ёш-ялангнинг куч-қуввати, ақл-идроки, борингки, маблағ ва моддий қудратларини аввало мана шундоқ зарур, эзгу ишларга сафарбар этса бўлмасмикан? Бу ишларнинг тарбиявий аҳамияти кўпроқ бўлмасмикан?\nКонкурс ғолибларига видеомагнитофон, чет элга йўлланма тақдим қилинар экан. Чет элларда бундай совринга ҳатто «Мерседес» машинаси ҳам қўйилиши мумкин ва бу ҳол кишини ортиқча ажаблантирмайди ҳам. Бошқаларни билмадимку, лекин бизнинг конкурсда ваъда этилаётган мукофотлар масаласи мени бирмунча ўйлантириб қўйди. Видеомагнитофоннинг энг арзони — мамлакатимизда ишлаб чиқарилгани бир ярим минг сўм туради. Пулиям майли, дейлик, аввало бу нарсани топишнинг ўзи амримаҳол. Дейлик, елмай-югурмай бундай ноёб матоҳ эгаси бўлиб олган ёшгина — ўн олти-ўн саккиз яшар қизни кўргач, бошқа минг-минглаб қизларнинг ҳам кўнгли суст кетмасмикан? Айрим ота-оналар юрагида ҳам қизининг ҳуснини бозорга солиб бўлса-да, ана шундай буюмли бўлиб қолиш ҳаваси қўзғалмасмнкан? Бу борада кейинчалик ҳар турли алдам-қалдам йўллар, нопок воситалар ишга солинмасмикан? Умуман, чуқурроқ мулоҳаза қилиб кўрилса, табиий ҳуснда ҳусн эгаси бўлмиш одамнинг қандай конкрет хизмати бор? Бордию бу нарса билим, ҳунар ёки истеъдод бўлса экан, уни асраб-авайлагани, камолотга етказгани учун кишига мукофот берилса арзийди. Чиройни, гўзалликни эса инсонга, маълумки, табиат ато этади. Табиат ҳар қанча доно, мукаммал, сахий бўлмасин, шу пайтгача бирорта мукофот ёки нишонга, айтайлик, ҳатто «Ўзбекистонда хизмат кўрсатган маданият ходими» унвонига сазовор бўлган эмас. Бинобарин, табиатнинг хизмати учун бошқа бировга мукофот бериш ўринли бўлмаса керак.\nКонкурсда қатнашажак қизларимизнинг келгуси тақдири ҳақида ҳам ўйлаб кўриш лозим. Уларнинг олган мукофоти эрта бир кун борган жойида пешонасига тавқи лаънат бўлиб қайтмайдими? Ҳар қалай, мен шундай бўлмаслигини жуда-жуда истар эдим.\nЯқинда матбуотда навоийлик бир неча ижодкорнинг мактуби эълон қилинди. Улар Навоий шаҳри марказида ўрнатилган уч-тўртта яланғоч аёл ҳайкали ҳар хил гап-сўзларга, халқнинг ҳақли норозиликларига сабаб бўлаётгани хусусида куйиниб ёзибдилар. Ҳар қандай ҳолда ҳам халқимизнинг, ота-боболаримизнинг руҳига, ҳаё, одоб, назокат, иффат деган муқаддас тушунчаларга қарши бормаган маъқул. Бундай хатти-ҳаракатларнинг қандай салбий оқибатларга олиб келиши мумкинлигини Наврўз байрами тақдирида кўриб турибмиз.\n«Ойнаси бор кишининг бари Искандар эмас, Чеҳраси кулган гўзалнинг барчаси дилбар эмас», дейди кўҳна шоирлардан бири. «Юзингиздан чимматни олдик, Иффат пардасини олганимиз йўқ», дейди бугуннинг забардаст шоири унга жўр бўлиб. Бинобарин, донишманд халқимиз асрлар давомида бунингдек махсус чора-тадбирларсиз ҳам асл маънавий гўзалларни доимо бехато сайлаб кела билган, Барчин деб, Ширин деб, Лайли ва Нодира деб, Кумуш ва Раъно деб ардоқлаб келган. Мозийга синчиклаб назар солсак, ўтмишда ҳам шунингдек ҳатти-ҳаракатлар, гўзаллик бозорига даллол бўлишга интилган баъзи кимсалар бўлганини тахмин қилиш мумкин.\n— Кўзингни қаро дейдилар,\nҚоракўз укажоним, ёр-ёр,\nКўрсат кўзингни бир кўрайин,\nЖоним укам-эй, ёр-ёр.\nАммо ҳозиржавоб, зукко халқ шу лапарнинг ўзидаёқ бундай кимсаларга нозик ҳазил-мутойиба билан ўринлатиб жавоб қайтарган:\n— Кўзимни кўриб нима қиласиз,\nСиз акажоним, ёр-ёр.\nШунга ўхшаб, қизларимизнинг гўзаллигини, ҳусну малоҳатини билмасмидик, кўрмабмидикки, махсус кўрик қилиб ўтирсак? Колаверса, биз бугун «гўзаллар маликаси» деб тож кийдириб, видеомагнитофон тортиқ айласак-да, бу маликамиз чой дамлаганда ҳам тагига олдириб юборадиган «пазанда» бўлиб чиқса… жудаям гўзал иш бўлмаса керак.\nЯна бир мулоҳаза: конкурсдан тушадиган фойданинг ярми Абдулла Қодирий уй-музейи фондига ўтказилади, деган гапни ўқиб, мен, очиғи, қаттиқ ранжидим. Ўзбек аёлининг мунислиги, қалб бисоти, латофат ва ибосини ғоят шарқона одоб билан тараннум этган мумтоз адибимизнинг руҳи поклари бу мурувватдан шод булармикан? Майли, эҳтимол конкурс ўтса ўтар, лекин, назаримда, масаланинг мана шу жиҳатини ҳар томонлама, кўпчилик билан кенгашиб кўриш зарур. Чунки гўзаллар минг-минг, конкурслар ҳам беҳисоб, аммо Абдулла Қодирий даҳоси битта, ягона! Модомики, адибнинг уй-музейига маблағ тўплаш зарурати туғилган экан, мен жамоатчилик кучи билан қодирийхонлар жамияти ташкил этишни таклиф қиламан. Бу жамият Қодирий ижодини ўрганиш, тарғиб қилиш билан бирга, банкда махсус ҳисоб ҳам очиши мумкин. Аминманки, мумтоз адиб ижодининг миллионлаб мухлислари юракларидаги ёдгорликни ҳайкал сиймосига кўчириш учун ҳимматларини асло дариғ тутмайдилар.\nНазаримда, гўзаллар конкурсини ташкил этишда бирмунча шошма-шошарликка йўл қўйилганга ўхшайди. Масалан, шахсан менда шу муносабат билан бир қанча саволлар туғилди. Кўрикнинг ташкилот комитети қандай принцип асосида тузилган? Мусобақаларга кимлар ҳакамлик қилади? Улар қандай одамлар? Кўрикни баҳолашда қандай мезон асосида иш кўрадилар? Нима учун бу тадбир жамоатчилик орасида тузукроқ муҳокама қилинмади?..\nМен бу саволларни азбаройи қизиқувчанлик туфайли бераётганим йўқ. Ёдларингизда бўлса, ўтган йили Москвада худди шундай Бутуниттифоқ конкурси якунлангач, «Комсомольская правда» газетасида «Ана, холос!» деган бир мақола босилган эди. Мақоладан маълум бўлишича, ҳакамлардан бири — Париждаги христиан руҳонийларининг раҳнамоси бўлмиш «Ҳазрат Роман» деган кимсанинг асл қиёфаси бутунлай бошқача экан. Авлиё қиёфасидаги бу шахс аслида жиноий жавобгарликдан қочиб юрган ахлоқан бузуқ бир кимса экан. Энг ажабланарлиси шундаки, у ҳеч қанақа Парижда яшамас, товламачилик билан кун кечираркан.\nУнинг қандай қилиб гўзаллар конкурсига ҳакам бўлиб қолганини энди ҳайит ўтгач ҳеч ким — на мутасаддилар, на ташкилотчилар, на иштирокчилар билардилар… Бизда ўтажак конкурсда ҳам шунга ўхшаш нопок ва қаллоб кимсалар аралашиб қолмаслигига кафолат борми?\nЭҳтимол, мен бир қолоқ фикрли одамдирман, лекин ошкоралик шарофати билан кўнглимдаги андишаларни очиқ-ойдин айтдим. Келинглар, кўплашиб ўйлаб кўрайлик. Агар кўпчилик, йўқ, шундай кўрик бизга ҳаводан ҳам, сувдан ҳам зарур, деб ҳисобласа, начора унда, эҳтимол ўтказилар. Лекин шунда ҳам мен барибир бир таклиф киритишни истардим: модомики, шу кўриксиз яшаёлмас эканмиз, бу тадбирни жойларда Наврўз байрами ичида ўтказиб юборган маъқул. Қардош Тожикистонда бу йил шундай қилинибди. Фақат бу конкурс чеҳра ва бадан кўригигина бўлиб қолмай, ақлнинг, фаросат ва зеҳннинг, одоб ва ҳаёнинг чинакам намойишига айлансин. Бунда, айтайлик, пазандалик, муомала маданияти, меҳмон кутиш, каштачилик, чой дамлаш, гулдаста тузиш каби шартлар кўрикнинг асосий талаблари бўлиши мумкин. Ғолибларга «Наврўз маликаси» деган унвону эндигина қаттиқ ердан қалтираб чиққан бир дастагина бойчечак тақдим қилиш кифоя. Илк баҳор кунларида бундан юксак мукофот бўлмас.\nВидеомагнитофонни эса… «бир оғиз ширин сўз нондек арзанда» бўлган, кўнгли ғариб гўдаклар тарбияланаётган биронта болалар уйига бериш керак.\n← Аввалги Аввалги Эркин Аъзам. Арбоб Қулов Парижга боради (ҳикоя)\nКейинги → Кейинги: Нодар Думбадзе. Хазарула (ҳикоя)


Абу Бакр ас-Сиддиқ – Абдуллоҳ ибн Абу Қуҳофа — Исломобод\nСиз шуердасиз Бош саҳифа → Абу Бакр ас-Сиддиқ – Абдуллоҳ ибн Абу Қуҳофа\nАбу Бакр ас-Сиддиқ – Абдуллоҳ ибн Абу Қуҳофа\nАбу Бакр ас-Сиддиқ исмига ундан розилик чиқируви билан Абу Бакр, Сиддиқ, Атиқ, Соҳиб, Атқо, Аввоҳ, Ғордаги икки кишининг бири, Расуллуллоҳнинг ҳалифаси деган исмлар белгиланган. У зот Фил йилидан икки йилу олти ойдан кейин ҳижратдан 50 йил олдин 574 милодий йилда таваллуд топган.\nОтаси: Абу Қуҳафо Усмон ибн Омир ибн Амр Аттаймий ал-Қураший.\nОнаси: Уммулхойр Саламий бинт Сохр ибн Омир Аттаймий ал-Қураший.\nХотинлари: Қутайла бинти Абдулуззо ва Умму Равмон бинти Омир ва Асмо бинти Умайс ва Хабиба бинти Хорижа.\nФарзандлари: Абдурроҳмон, Абдуллоҳ, Муҳаммад Асмо, Оиша ва Умму Гулсум.\nАбу Бакр Ассиддиқ Абдуллоҳ ибн Усмон Аттаймий Алқураший Хулофои Рашидинларнинг аввалгиси Жаннати деб башарот берилган ўн кишининг бири, Ислом набийсининг вазири ва соҳиби, Расуллуллоҳни мадинага қилган ҳижратидаги дўстидир.\nАҳли сунна вал жамоа у кишини Пайғамбарлар ва Расуллардан кейинги энг яхши киши деб ҳисоблайдилар. Иймон ва зуҳдда сахобаларни ортда қолдирган. Набий алайҳисалломга завжаси Оишадан кейинги энг маҳбуб киши деб ҳисоблайдилар. Абу бакр исмига одатда “ас-Сиддиқ” деган лақаб уланиб келади. Бу лақабни Набий алайҳиссалом унга нозил бўлган нарсаларни бошқалардан кўра кўпроқ шубхасиз тасдиқ қилганлиги учун қўйганлар.\nАбу бакр (р.а.) жоҳилиятда қурайшнинг бой кишиларидан эди. Набий алайҳиссалом у кишини исломга чақирган пайтларида шак – шубҳасиз исломни қабул қилдилар ва ҳур кишилар ўртасида исломни қабул қилган биринчи киши бўлдилар. Сўнг Набий с.а.в. билан бирга Маккадан мадинага хижрат қилдилар. Бадр ғазотида қатнашди ва шу билан бирга Набий с.а.в билан ғозотлар иштирокчиси бўлди.\nНабий с.а.в оғир бетоб бўлиб қолганларида бу фоний дунёда охирги нафасларини олиш пайтларида Абу бакр р.а.га намозда одамларга имом бўлишга буюрдилар. Мана шу ҳолат Набий с.а.в.нинг халифаси эканига далолат бўлган эди. Набий с.а.в вафотларидан кейин мусулмонларни бошқаришни ўз зиммасига олдилар. Бир қанча араб қабилалари исломдан муртад бўлиб кетдилар. Абу бакр р.а уларга қарши жанг қилдилар ва ислом ҳукмини ўрнатдилар. Ридда урушлари барҳам топганларидан сўнг Абу бакр р.а ислом аскарларини Ироқ ва Шом ерларини фатх қилиш учун юборди. Ироқ Фатх қилинди, Шом ерларининг катта қисми ҳам фатҳ қилинди.\nАбу бакр р.а хижратининг 13 йил Жумадул охарининг 22 чиси душанба куни 63 ёшларида вафот этдилар. У кишидан кейин мусулмонларга Умар ибн Хаттоб халифа бўлди.


СИЙЛАМАСАНГИЗ ҲАМ ХЎРЛАМАНГ!\nИжтимоий тармоқларда маст ҳолда икки ойлик қизчасини Тошкент шаҳридаги “Чилонзор” буюм бозорида қолдириб кетган эркак ҳақидаги видео тарқалди. Ўз дилбандини сотиш ниятида кўчага отланиб, буни уддалай олмагач, бозор ҳудудига ташлаб кетган бу шахс Сурхондарё вилоятининг Қумқўрғон туманидан эканлиги маълум бўлди.\nХўш, жажжи фарзандини сотиш ёки уни ташлаб кетишга отани нима мажбур қилди экан? Ана шу саволларга ойдинлик киритиш мақсадида вилоят ИИБ ТЭҚКБ одам савдоси ва ноқонуний миграцияга қарши курашиш бўлими ходимлари чақалоқнинг ота-онаси ва уларнинг яшаш шароити билан танишишди, дея хабар беради Сурхондарё вилояти ИИБ ахборот хизмати. Қизалоқ айни пайтда онасининг бағрида. Аммо, аёлнинг айтишича, оиланинг яшайдиган уйи йўқ ва моддий жиҳатдан қийин аҳволга тушиб қолишган. Турмуш ўртоғи эса ичкиликка берилган. Оилавий келишмовчилик сабабли эри фарзандини сотиб, пулига ичкилик сотиб оламан (!) деб, чақалоқни кўтарганча уйдан чиқиб кетган. Аёл эса уни тополмаган. Шу тариқа, ота маст ҳолда қизалоқни бозор ҳудудига ташлаб кетган. Ички ишлар ходимлари чақалоқни топиб, онаси бағрига қайтаришди. Ҳолат юзасидан ҳозир терговга қадар текширув ишлари олиб борилмоқда. Вояга етмаган, ҳали дунёни англаб-англамаган норасиданинг тақдири билан ўйнашиш жазосиз қолмайди, албатта.\nБу ҳолат бошқаларга ҳам сабоқ бўлиши керак. Шу мақсадда вилоят ИИБ ТЭҚКБ одам савдоси ва ноқонуний миграцияга қарши курашиш бўлими ходимлари томонидан Қумқўрғон тумани тиббиёт бирлашмасида чақалоқ савдосининг олдини олишга бағишланган давра суҳбати бўлиб ўтди. Унда бундай ҳолатларнинг олдини олишда тиббиёт ходимларидан ҳам фаоллик талаб этилиши, фарзандини дунёга келтирган ёш оналарга тушунтириш ишларини олиб бориш лозимлиги алоҳида таъкидланди.


Коронавирус: Европа янги чекловлар жорий этди, КХДР хавотирда\n21:30 / 26.07.2020\nЯкшанба куни бутун дунёда коронавирусдан зарарланиш ҳолатлари сони 16 миллиондан ошди; Германияда ва Францияда касалланиш ҳолатлари сони яна ўсди, Шимолий Кореяда эса жанубдан келган қочқинда касаллик аниқланди.\nБритания инфекция кириб келишидан хавотирда\nБритания ҳукумати Испанияда касаллар сони кескин ўсишига тезкор реакция қилди, якшанба куни ҳукумат расмийлари Испаниядан (Балеар ва Канар оролларидан ҳам) келувчилар учун 14 кунлик ўзини яккалаш тартибини қайта жорий этишди.\nБу қоида нафақат Англия ва Уэльс учун, балки Шотландия ва Шимолий Ирландия учун ҳам тааллуқли бўлади.\nЯнги чоралар Британия туроператорлари ва авиакомпанияларининг танқидларига сабаб бўлди. Хусусан, British Airways чекловлар «минглаб британияликларнинг таътил режаларини чиппакка чиқаришини» айтди.\nБритания туроператорлари ассоциацияси (Abta) вакили «Британиядаги ички ва ташқи туризмдаги вазият янада ёмонлашишига йўл қўймаслик учун» чораларни бекор қилинишига ёки қисман юмшатилишига умид қилишини айтди.\nАввалроқ, Испания расмийлари Covid-19 коронавирусининг тарқалишига қарши кураш бўйича янги чоралар кўрилишини эълон қилганди.\nБританиядаги Tui туроператори 9 августгача Испанияга йўлланмалар сотишни тўхтатган. Бу ушбу мамлакатда жума куни инфекция яна авж олгани билан боғлиқ - бир кунда бу ерда 900дан ортиқ янги ҳолат қайд этилганди.\nEl Pais нашри хабарига кўра, Испаниянинг 52 провинциясидан камида 30тасида касалланиш ҳолатлари сони ўсган. Карантин чекловлари бекор қилинганидан бир ой вақт ўтиб Барселона, Мадрид ва Сарагоса ҳудудларида беморлар сони кескин ошган.\nИспанияда иккинчи тўлқинми?\nБарселонада касаллик яна авж олди / EPA\nАгар июнь ойида Испания Соғлиқни сақлаш вазирлиги ҳар куни 250га яқин янги ҳолатларни қайд этган бўлса, сўнгги ҳафтада бундай ҳолатлар сони кунига 1,5 мингга яқин ташкил этмоқда.\nOur World in Data маълумотлар порталида эълон қилинган тадқиқотда айтилишича, июнь ойида мамлакатда Covid-19'ни аниқлаш учун ўтказилган ПЗР тестларининг атиги 1 фоизи мусбат натижани кўрсатган, июль ойидаги кўрсаткичда эса улар 2,6 фоизгача кўтарилган.\nКаталония маъмурлари келгуси икки ҳафта давомида минтақадаги барча тунги клублар ва барлар ёпилишини эълон қилишди. Барселонада пляжларга ташрифларга чекловлар қўйилди, маданий ва спорт тадбирлари бекор қилинди, 10 кишидан кўп инсон йиғилиши тақиқланди.\nАндалусияда ҳам тунги клубларга чекловлар қўйилди, мамлакатнинг кўплаб вилоятларида ниқоб тақиш яна мажбурий бўлди.\nBBC мухбири хабар беришича, ҳукумат ёшлар орасида касаллик авж олишидан хавотирланмоқда, карантин юмшатилгач ёшлар яна тунги клубларга оммавий равишда ташриф буюришни бошлаганди.\nЭпидемиолог Даниэль Лопес-Акуна бу ёшлар оила аъзоларига, хусусан кекса ёшли кишиларга вирус юқтиришидан хавотирларини билдирган.\nИспаниядаги вазият Европанинг бошқа мамлакатларида хавотирларни кучайтирди. Буюк Британиядан ташқари, Норвегия ушбу мамлакатдан ташриф буюрувчилар учун карантин жорий этди, Франция ҳукумати фуқароларга Каталонияга ташриф буюрмасликни маслаҳат берди.\nБельгия эса ўз фуқароларига Испаниянинг Уэска ва Льейда шаҳарларига боришни тақиқлаб қўйди, шунингдек, мамлакатнинг бошқа вилоятларига ташрифдан тийилиш тавсия қилинган.\nБритания ТИВ фуқароларига Испанияга боришдан тийилишни тавсия қилмоқда. Испаниядаги британияликлардан карантин қоидаларига риоя қилиш сўралган.\nФранцияда шанба куни янги касалланиш ҳолатлари сони қаторасига иккинчи кун мингдан ортиқ бўлгани хабар қилинди - бу карантин ечилишидан олдинги ҳолатга - май ойидаги ҳолатга қайтилишидир.\nШу муносабат билан, мамлакат бош вазири Жан Кастекс эпидемиологик вазият оғир бўлган 16 мамлакатдан қайтувчи ҳар бир шахс коронавирусга таҳлилдан ўтиши мажбурийлигини маълум қилди.\nЕвропанинг бошқа мамлакатларида аҳвол қандай?\nГерманияда жума ва шанба кунлари мос равишда 815 ва 781тадан янги ҳолатлар қайд этилди - бу май ойидан буён энг юқори ўсиш ҳолатларидир.\nГермания соғлиқни сақлаш вазирлиги вазият оғир бўлган ҳудудлардан, жумладан, АҚШ, Бразилия ва Туркия каби давлатларда таътилда бўлиб қайтган барча фуқаролар мажбурий коронавирус тести топшириши мумкинлигини маълум қилди.\nДушанба кунидан бошлаб Австрия ҳам ноқулай эпидемиологик вазиятга эга бўлган мамлакатлардан ташриф буюрувчилар учун кириш қоидаларини қатъийлаштиради: 32 давлатдан келувчилар коронавирус учун манфий ПЗР тести натижасини тақдим этишлари керак.\nБельгия Миллий хавфсизлик кенгаши чекловлар бекор қилинишининг бешинчи босқичини кейинга қолдирди, шунингдек, тиббий ниқоб тақиш мажбурий бўлди.\nИталия Руминия ва Болгариядан келувчилар учун карантин жорий этди.\nЭронда барча бозорлар ва савдо марказлари апрель ойида очилганди / REUTERS\nЯкшанба куни Эронда яна 2333та янги ҳолат қайд этилди, шунингдек, 216 ўлим ҳолати тасдиқланди; жами ҳолатлар сони 291 минг 172тага, жами ўлим ҳолатлари сони 15,7 мингтага етди.\nАпрель ойида мамлакатда карантин юмшатилган, масжидлар ва савдо марказлари очилганди, аммо ҳозирда ҳукумат оммавий тадбирларни чеклади ва аҳолини жамоат транспортида ҳамда кўпчилик тўпланадиган жойларда ниқоб тақишга чақирмоқда.\nСўнгги уч кунда дунёда ҳар куни янги ҳолатлар сони 280 мингтага ортишда давом этяпти.\nУшбу глобал статистикадаги тахминан ҳар тўртинчи ҳолат АҚШга тўғри келади. Техас штатидаги Starr Country касалхонасида шифокорлар биринчи бўлиб қайси касални қутқариши кераклигини ҳал қилувчи «ўлим комиссияси» тузилди.\nМексиканинг Лаcеро Карденас шаҳридаги ArcelorMittal пўлат фабрикасида 21 ишчи Covid-19 туфайли вафот этди. Пўлат қуювчи ишчилар уюшмаси маълумотларига кўра, улар орасида ходимлар, вақтинчалик ишчилар ва етказиб берувчилар бор. Заводда умумий ҳисобда 7 мингдан ортиқ ишчи ишлайди.\nМексикада Covid-19’дан ўлим даражаси энг юқори кўрсаткичларидан бири қайд этилди: 43,5 минг киши. Умумий ҳисобда тасдиқланган ҳолатларнинг умумий сони 385 минг кишидан ошган.\nКХДРда биринчи ҳолат\nШимолий Корея «мамлакатда коронавирусга гумон қилинган биринчи ҳолат» ҳақида хабар берди. KCNA агентлигининг хабар беришича, ушбу касаллик аниқланган шахс уч йил олдин Жанубий Кореяга қочиб кетган, аммо ўтган ҳафтада демаркация чизиғини кесиб ўтиб, ватанига қайтган.\nКХДР раҳбари шошилинч йиғилиш ўтказди AFP/GETTY\nМамлакат раҳбари Ким Чен Ин шу куни вазирлар маҳкамаси аъзолари билан фавқулодда йиғилиш ўтказди ва чегарадаги Кэсон шаҳрида карантин чораларини жорий этди.\nКХДР ҳукумати бунгача мамлакат ҳудудида Covid-19 йўқлигини билдирган, лекин таҳлилчилар мамлакатга вирус кириб келганига анча вақт бўлган деган фикрда.\nKCNA'нинг қўшимча қилишича, Ким Чен Ин ушбу қочоқнинг қаттиқ қўриқланувчи чегарани қандай кесиб ўтганини текширишни буюрган ва айбдорлар қаттиқ жазога тортилишидан огоҳлантирган.\nШу билан бирга, Жанубий Корея томони сўнгги кунларда чегарани ноқонуний кесиб ўтиш ҳолатлари ҳақида бирорта ҳам хабар бермаган.\nЖанубий Корея: россиялик денгизчилар касалланди\nЖанубий Кореяда модалар намойиши ўтказилди, унда дизайнерлар ўзига хос ниқобни тақдим этишди\nЖанубий Кореяда сўнгги икки кунда 113 ва 58тадан янги ҳолатлар қайд этилди - жума куни сўнгги уч ойдаги энг юқори кунлик ўсиш кузатилган. Янги ҳолатларнинг аксари - «ташқаридан», 113 ҳолатдан фақат 27таси сўнгги ҳафталарда хорижда бўлмаган.\nПусанда турган россияликларнинг балиқ овловчи «Пётр Биринчи» кемасидаги 23 денгизчи Covid-19 юқтирган.\nРоссиянинг Жанубий Кореядаги консулхонаси россиялик денгизчилар шифохонага ётқизилишини маълум қилди. Шунингдек, ушбу кемани таъмирлашда иштирок этган жанубий кореялик ишчида ҳам коронавирус тести мусбат натижа берган.\nЯкунланган ҳафтада Ироқдан Жанубий Кореянинг 293 фуқароси ватанга қайтган. Уларнинг кўпчилигида Covid-19 тасдиқланган.\nРоссия: тузалганлар сони 600 мингдан ошди\nРоссияда сўнгги бир кунда яна 5765 ҳолат қайд этилди, бу эса апрель ойидан буён энг паст кунлик ўсишдир.\nЖами ҳолатлар сони 812 485тага етган.\nСўнгги кунда мамлакатнинг 83 регионида янги ҳолатлар аниқланган. Москвада 683, Свердловск областида - 241, Ханти-Мансийск автоном округида - 192, Ижегородск областида - 177, Санкт-Петербургда 175, Красноярск ўлкасида - 175 ҳолат қайд этилган.\nСўнгги бир кунда 77 киши коронавирус қурбони бўлган ва жами ўлим ҳолатлари сони 13 минг 269тага етган.\nШунингдек, 3 110 бемор тузалиб, пандемия даврида касалликдан соғайганлар сони - 600 минг 250 нафарга етган.\nДунё бўйлаб вирус тарқалиши давом этмоқда\nЖаҳон соғлиқни сақлаш ташкилоти дунёда коронавирус тарқалиши билан боғлиқ вазият кескинлигича қолаётганидан огоҳлантирмоқда.\nТашвишли вазият айниқса Ҳиндистонда ривожланмоқда, у ерда 1,3 миллионта шикастланиш ҳолатлари қайд этилган бўлиб, 100 мингтаси сўнгги икки кунга тўғри келади.\nЭпидемиологлар, шунингдек, пандемия сусаймаган АҚШ ва Бразилиядаги вазиятдан хавотирда.\nПандемия Африка мамлакатларида ҳам тобора кучайиб бормоқда: энг ёмон ҳолат Жанубий Африкада бўлиб, у ерда 420 мингдан ортиқ зарарланиш ҳолатлари қайд этилган. Бундан ташқари, ЖССТ маълумотларига кўра, қитъада эпидемия тарқалиши бошланганидан бери 10 мингга яқин тиббиёт ходимлари коронавирус билан касалланган.


Асосий мақсад одамлар дардини тинглаш, муаммоларига ечим топиш — Review.uz\nҚабулларда Олий суд масъуллари вилоят, туман-шаҳарлар судлари билан бирга 391 та масалани кўриб чиқди. Мурожаатларнинг 146 тасига жойида ечим топилди.\nПрезидент Халқ қабулхоналари Қарши шаҳри, Шаҳрисабз, Ғузор ва Косон туманларида суд-ҳуқуқ масалалари бўйича ташкил қилган оммавий қабуллар Қашқадарё воҳаси аҳолисини ўйлантираётган масалаларни яна бир бор ич-ичидан чуқур ўрганиш, вилоятда мазкур йўналишдаги мурожаатлар билан ишлаш ҳолатини танқидий таҳлил қилиш, бу борадаги тизимли муаммоларни амалда ҳал қилиш бўйича амалий чора-тадбирлар ишлаб чиқиш имконини берди.\nУч кунлик қабулларда Олий суд масъуллари вилоят, туман-шаҳарлар судлари билан бирга 391 та масалани кўриб чиқди. Мурожаатларнинг 146 тасига жойида ечим топилди.\nҚабулларда келиб тушган мурожаатлар асосида жиноят ишлари бўйича Қарши шаҳар, Қарши, Шаҳрисабз, Китоб, Яккабоғ, Деҳқонобод, Қамаши, Нишон ва Косон туман судлари томонидан 52 нафар шахс жазони ўташдан муддатидан олдин шартли озод қилинди, Қарши шаҳар, Нишон туман ва Косон туман судлари томонидан эса 15 нафар шахсга нисбатан тайинланган озодликдан маҳрум қилиш ва озодликни чеклаш жазолари енгилроғи билан алмаштирилди.\nКосон туманидаги жазони ижро этиш колониясида ўтказилган сайёр суд мажлисида ҳам ҳеч бир маҳкум айбини инкор қилмади. Фақат билиб-билмай тўғри йўлдан тойганини, жиноят кўчасига кириб қолганини, қилғилиги оқибатини англаб етганини, қилмишига минг пушаймонлигини айтиб, ҳаётини ўнглаши учун яна бир имкон сўради. Судда барча жиҳатлар инобатга олиниб, 6 нафар маҳкум жазони ўташдан муддатидан илгари шартли озод этилди, 7 нафар маҳкумга белгиланган жазо енгилроғига алмаштирилиб, улар ҳам оиласи бағрига қайтарилди,17 нафар маҳкум манзил колониясига ўтказилди. Маҳкумларни кўрсангиз, кўпи ёш-ёш йигитлар, қонунларни ҳурмат қилмаслик, тарбиясизлик, тўғри яшашнинг қадрига етмаслик уларни бу ерга олиб келган. Пойтахтлик Муроджон Тўлаганов ҳам тўғри йўлдан адашиб, гулдек умрининг 7,5 йилини тиканли сим ортида ўтказди. Шу даврда кўзи очилди, қонунларга бўйсуниб, тинч ва тўғри яшашнинг қадрига етди. Мурожаатларидан сўнг давлатимиз унга ҳам издан чиққан ҳаётини ўнглаб олиши учун яна бир имкон берди. Шу боис ҳам унга нисбатан белгиланган озодликдан маҳрум қилиш жазосининг ўталмай қолган 10 ойу 28 куни ахлоқ тузатиш ишлари жазосига алмаштирилиб, у жазони ўташдан муддатидан олдин, лекин шартли озод қилинди. Шарт шуки, бу йигит агар яна йўлдан озиб, жиноят кўчасига кирса, энди жазо жуда оғир бўлади.\nЖиноят ишлари бўйича Нишон туман судининг Қарши шаҳридаги жазони ижро этиш колониясида ташкил қилинган очиқ суд мажлисида ҳам 32 нафар шахсга инсонпарварлик далолатномаси қўлланилди. Жазо муддатини маълум қисмини ўтаган, муносиб хулқ атворда бўлган, тузалиш йўлига ўтган 7 нафар маҳкум муддатидан илгари шартли равишда жазодан озод қилинди, 3 нафарининг озодликдан маҳрум қилиш жазоси аҳлоқ тузатиш ишлари жазосига алмаштирилди, 22 нафар маҳкум қаттиқ тартибли колониядан манзил колониясига ўтказилди. Жумладан, жиззахлик Ўктам Алиев ҳам 2019 йили фирибгарлик, ҳужжатларни қалбакилаштириш билан боғлиқ жиноятларни содир қилгани учун 2 йил 4 ой муддатга озодликдан маҳрум қилинган эди. Бу маҳкум ҳам панжара ортида муносиб жазосини олди, айбидан тўғри хулоса чиқарди, тартиб-қоидаларни бузмади, қилмишига пушаймон бўлиб, тавба қилди. Унинг ва оила аъзоларининг мурожаатларидан сўнг суд барча томонни тинглаб, Ўктам Алиевни ўталмай қолган 3 ой 3 кун озодликдан маҳрум қилиш жазосидан шартли равишда озод этди.\n2017 йилда мубораклик Абдураҳмон Маҳманазаровнинг хусусий савдо дўкони бузилган бўлса-да, унга бунинг эвазига ҳеч қандай компенсация тўланмаган. Оммавий қабул Абдураҳмон ака учун ҳам айни муддао бўлди. Олий суд масъулларига бор дардини тўкиб солган Абдураҳмон Маҳманазаровнинг масаласи шу куннинг ўзида фуқаролик ишлари бўйича Косон туманлараро судининг сайёр суд мажлисида кўриб чиқилди. Суд унинг даъвосини қаноатлантириб, Абдураҳмон Маҳманазаров фойдасига 64 миллион сўм компенсация ундириш тўғрисида ҳал қилув қарори чиқарди. Китоб туманидаги “Шамс нур саховати” фермер хўжалигининг Китоб тумани ҳокимининг қарорини ҳақиқий эмас деб топиш ҳақидаги шикоят аризаси ҳам қаноатлантирилиб, фермер хўжалигининг бузилган ҳуқуқлари суд томонидан тикланди.\nШунингдек, мурожаатлар асосида 55 та алимент, битта иш ҳақи ундириш, 3 та пенсия тайинлаш юзасидан суд буйруқлари ҳам чиқарилиб, ижрога қаратилди.\nМулоқотлар натижасида 106 та мурожаат бўйича аризалар Олий суд томонидан кассация тартибида ҳал қилиш учун қабул қилинди. Бу билан 106 нафар инсон олис йўл босиб пойтахтга бориш ўрнига ўзи уларнинг ҳузурига келган Олий суд мутасаддилари қўлига аризаларини бевосита топшириш, бу ишлар бўйича барча саволига Олий суд масъулларидан жавоб олиш имконига ҳам эга бўлди.\nБош прокуратура масъуллари кўриб чиққан 110 та масаланинг 76 таси бўйича аниқ муддат ва масъуллар белгиланиб, назоратга олинди. Дейлик, чироқчилик Абдулла Раҳматиллаев ва Умид Отаевнинг муаммоси битта: 7 йил аввал Чироқчи озиқ-овқат деҳқон бозори реконструкция қилинган вақтида уларнинг бозор ҳудудидаги савдо дўконлари бузиб ташланган, бироқ 2014 йилдан бери уларга компенсация тўланмаган. Ҳолбуки, бу масала суд тартибида кўрилган, фуқаролик ишлари бўйича Чироқчи туман судининг қарорига кўра етказилган зарар учун Абдулла Раҳматуллаевга 145,3 миллион сўмдан зиёд, Умид Отаевга эса қарийб 100 сўм компенсация ундирилиши белгиланган. Уларнинг оммавий қабулдаги мурожаатларидан сўнг вилоят прокуратурасига 7 йилдан бери ижроси осилиб турган мазкур суд қарорларининг ижросини зудлик билан таъминлаш бўйича қатъий топшириқ берилди.\nШаҳрисабзлик Сайфулла Ўринов 2019 йилда тижорат банкдан олинган кредити бўйича тайёрланган ҳужжатлар сохталаштирилганидан шикоят қилди. Мурожаатга асосан бу масала тез фурсатда назорат тартибида ўрганиб чиқиладиган, зарур бўлса, ҳужжатлар экспертизадан ўтказиладиган бўлди. Ғузорлик Дилмурод Сафаровнинг арз қилишича, унинг номида бўлган ерни бошқа кимсалар ўзлаштириб олиб, камига яшаш учун уй ҳам кўтарибди. Бош прокуратура масъуллари бу мурожаатни ҳам назоратга олди. Ғузорлик Жума ва Жўрабек Ҳайитовларнинг мурожаатларидан сўнг туман ҳокимлиги бу ака укага такрорий экин экиб, даромад топиш учун 1 гектар ер майдони ажратиб берадиган бўлди.\nИчки ишлар вазирлиги масъуллари кўриб чиққан 131 та мурожаат бўйича уч йигит ички ишлар органларига ишга қабул қилинди, 29 нафар фуқаронинг Ўзбекистон Республикаси паспортини олиш билан боғлиқ муаммолари ҳал қилиб берилди. Қарийб 100 та мурожаат бўйича масъулларга аниқ муддатли топшириқлар берилиб, Президент Халқ қабулхонаси ва Ички ишлар вазирлиги томонидан назоратга олинди. Хусусан, Деҳқонобод туманидаги “Бек Биё Импекс” МЧЖ иш юритувчиси Насриддин Отақуловнинг арз қилишича, уларнинг корхонасига тегишли 614 гектар ер майдони туман ҳокими қарори билан хатлов ўтказилмасдан олиниб, бошқа кластерга бериб юборилган. Ҳолбуки улар 2018 йилда 3 минг гектар лалми ерга коврак уруғи экиб, 20 миллиард сўмлик лойиҳани амалга оширгани ва 350 та мавсумий иш ўрни яратганини даъво қилишмоқда. Бу масала ҳам ўрганилиб, адолатли ҳал қилиб бериладиган бўлди.\nМуборак тумани Ёшлик маҳалласида истиқомат қилувчи Маъруф Хусаинов ҳам қабулга кўпнинг дарди билан келди. Унинг арз қилишича, ҳудуддаги намунавий лойиҳалар бўйича қурилган уйлар ниҳоясига етказилмай ташлаб кетилган. Чала битган уйларнинг эгалари эса уч йилдан буён сарсон. Ваҳоланки, уйларнинг бошланғич тўловлари қопланган, кредитлари ҳам ойма ой тўлаб бориляпти, лекин ишни чала қилиб кетган қурувчилардан дарак йўқ. Мурожатчиларнинг қурувчи пудратчи ҳамда буюртмачи қишлоқ қурилиш инвест ташкилотининг мансабдор шахсларига нисбатан иш материалларини кўриб чиқиш вилоят ИИБ Тергов бошқармаси зиммасига юклатилиб, ижроси алоҳида назоратга олинди.\nОммавий қабуллар давомида вилоят ҳаёти билан боғлиқ тизимли муаммолар ҳам аниқланиб, уларни ҳал қилиш учун чора-тадбирлар белгиланди. Дейлик, Шаҳрисабз тумани халқ таълими бўлими методисти Дилмурод Тилавов бу қабулга таклиф билан келди. Унинг айтишича, туман марказидан 50-55 км узоқда жойлашган 16 та умумтаълим мактаби бор, аммо улардан бор йўғи тўрттаси энг олис мактаблар руйхатига киритилган, қолган 12 та мактаб ҳам бу рўйхатга қўшилса, олис қишлоқларга қатнаб дарс бераётган ўқитувчиларга қўшимча устама тўлаш имкони яратилади.\nМурожаатдан сўнг Президент Халқ қабулхонаси вилоят халқ таълими бошқармаси билан бирга шу мурожаат асосида вилоятнинг барча ҳудудидаги худди шу муаммоларни тизимлаштириб, бу масалани республика даражасигача кўтариб, ижобий ҳал қилинишини таъминлайдиган бўлди.\nУмумлаштириб айтсак, уч кун давомида Қашқадарё вилоятининг барча ҳудуди аҳолиси қамраб олинган оммавий қабулларда 827 та масала кўриб чиқилиб, уларнинг 225 таси жойида ҳал этилди, 228 та мурожаат эгасига ҳуқуқий маслаҳат ва тушунтириш берилган бўлса, 374 та мурожаат назоратга олинди.


“Баркамол авлод-2017” спорт мусобақаси бошланди\nИстиқлол йилларида барча соҳаларда бўлгани каби, спорт соҳасига ҳам алоҳида эътибор қаратилди. Қанчадан-қанча спорт иншоотлари, футбол майдонлари, сув ҳавзалари қурилди, таъмирталаблари замонавий шароитларга асосида қайта таъмирланди. Ушбу имкониятлардан унумли фойдаланган юртимиз спортчилари нафақат республика, балки халқаро миқёсидаги мусобақаларда нуфузли ўринларни қўлга киритиб келишмоқда. Дунёнинг нуфузли спорт ареналарида мамлакатимиз байроғини виқор билан ҳилпирашига, давлат мадҳиясини баралла янграшига сабабчи бўлишмоқда. Албатта, бу қалбида ватан туйғуси бор ҳар қандай инсонга фахр, ифтихор туйғусини алангалатади.\nЁшларимизни ҳар жиҳатдан етук ва баркамол қилиб тарбиялаш мақсадида, бир неча йиллардан буён, Ўзбекистон мусулмонлари идораси тасарруфидаги таълим муассасалари талабалари ўртасида “Баркамол авлод” спорт мусобақалари ўтказилиб келинмоқда.\nБу йилги “Баркамол авлод-2017” спорт мусобақаларининг якуний босқичи жорий йилнинг 17-18 май кунлари Қорақалпоғистон республикасида жойлашган “Муҳаммад ал-Беруний” ўрта махсус ислом билим юртида бўлиб ўтади. Бугун ушбу спорт мусобоқасининг очилиш маросими бўлиб ўтди. Эслатиб ўтамиз, мусобақалар шахмат, стол тенниси, тош кўтариш ва миллий кураш йўналишлари бўйича бўлиб ўтади. Мусобақа 18 май куни ўз якунига етади.\nМусобақа тафсилотларини порталимизда кузатиб боринг.\nДругие материалы в этой категории: « Чемпионлик муборак бўлсин!\tОчарование таравеха в «Хазрати Имам» »


Нутқ 11.04.2020 12:58\nҲурматли Илҳом Гейдарович!\nМуҳтарам давлат ва ҳукумат раҳбарлари!\nҲурматли Жаҳон соғлиқни сақлаш ташкилоти Бош директори!\nАвваламбор, Туркий Кенгашнинг бугунги навбатдан ташқари саммитини ташкил этиш ташаббусини илгари сурган Озарбайжон Республикаси Президенти Илҳом Алиев Жаноби Олийларига самимий миннатдорлик изҳор этаман.\nҲозирги вақтда бутун дунёда катта ташвиш ва хавотир уйғотаётган коронавирус пандемиясига бағишланган ушбу видео мулоқотимиз фавқулодда муҳим ва долзарб аҳамиятга эга.\nҲурматли ҳамкасбларим тўғри таъкидлаб ўтганларидек, бу хатарли офат, жаҳоннинг барча мамлакатлари қатори, 160 миллиондан ортиқ аҳолига эга бўлган давлатларимизни ҳам четлаб ўтмади. Ва афсуски, бу касаллик тобора тарқалиб бормоқда.\nБу пандемия, ўзининг кўлами ва миқёсига кўра, мислсиз глобал инқирозга, бутун башарият тақдири ва жаҳон иқтисодиёти учун ғоят жиддий синовга айланди.\nМаълумки, туркий халқларимиз ўзларининг кўп асрлик тарихида турли оғир синовлар ва мураккаб дамларни бошидан кечириб, уларни ҳамжиҳатлик билан мардонавор енгиб ўтишган.\nМазкур саммитимиз ҳозирги жиддий ва таҳликали вазиятда умумий ёндашувларни белгилаб олиш ва саъй-ҳаракатларимизни уйғунлаштириш, ҳамкорликда долзарб муаммоларни тезкорлик билан ечишга хизмат қилади, деб ишонаман.\nБунинг асосий йўналишлари:\n- пандемиянинг кенг тарқалишининг олдини олиш, одамларнинг соғлиғи ва ҳаётини ҳимоя қилиш бўйича таъсирчан ҳамда кенг қамровли чора-тадбирларни ишлаб чиқиш;\n- ушбу хавф-хатарнинг давлатларимизнинг барқарор ижтимоий-иқтисодий ривожланишига салбий таъсирини камайтириш;\n- бу борада тизимли ҳамкорликни йўлга қўйишдан иборатдир.\nЎзбекистонда коронавирусга чалинган беморларни даволашда Жанубий Корея, Хитой, Россия, Исроил ва Германиянинг юқори малакали шифокорлари билан мунтазам тажриба алмашиб, уларнинг энг илғор амалиёти теле-медицина орқали кенг қўлланилмоқда.\nБиз Ўзбекистонда эпидемиологик вазиятни назоратга олиш мақсадида, халқаро тажрибадан келиб чиқиб, барча зарур чора-тадбирларни амалга оширмоқдамиз.\nБиринчидан, бутун мамлакат миқёсида қатъий карантин тизими жорий этилди.\nБу борада аҳолининг масъулиятини ошириш мақсадида қисқа муддатда қонунчиликка тегишли ўзгартириш киритдик.\nИккинчидан, коронавирусга қарши курашиш учун барча вилоятларимизда махсус тиббиёт масканлари ва карантин ҳудудларини ташкил этдик.\nМисол учун, Тошкент вилоятида барча шарт-шароитларга эга бўлган махсус карантин ҳудуди ишга туширилди. 20 минг ўринли бу комплекснинг 10 минг кишига мўлжалланган биринчи босқичи фойдаланишга топширилди. Шунингдек, 10 минг ўринли замонавий модуль касалхона шу ойнинг охирига қадар қуриб битказилади. Улар зарур тиббий ускуна ва жиҳозлар билан таъминланмоқда. Бу касалликнинг олдини олиш мақсадида ушбу тажриба бошқа ҳудудларда ҳам кенг татбиқ этилмоқда.\nШу билан бирга, бу кураш майдонида биринчи зарбани ўзига қабул қилаётган, фидойи ва жонкуяр тиббиёт ходимларини ҳар томонлама рағбатлантириш, уларнинг ижтимоий ҳимоясини таъминлаш кафолатлари кучайтирилди.\nУчинчидан, касалликни эрта жиловлаш мақсадида аҳоли ўртасида огоҳлантириш ва кенг тушунтириш ишлари олиб борилмоқда.\nТўртинчидан, таълим тизими узлуксизлигини таъминлаш учун бу соҳадаги барча муассасалар ўз фаолиятини тўлиқ онлайн тарзда амалга оширмоқда.\nБешинчидан, аҳоли озиқ-овқат, дори-дармон ва зарур тиббиёт воситалари, бошқа ҳаётий муҳим ашёлар билан мунтазам таъминланмоқда.\nБу борада имкониятлари чекланган, кам таъминланган ва кўмакка муҳтож аҳоли қатламларига беғараз манзилли ёрдам кўрсатиш тизими шакллантирилди.\nМазкур жараёнда кенг жамоатчилик, нодавлат ташкилотлари ва фуқаролик институтлари ҳам фаол иштирок этмоқда.\nОлтинчидан, иқтисодиётнинг барча соҳа ва тармоқларини тўла қўллаб-қувватлаш механизмлари жорий этилди.\nШу мақсадда Инқирозга қарши кураш жамғармаси тузилди.\nБизнес ва тадбиркорлик субъектларига банк кредитлари фоизларини ҳисоблашда “музлатиш тартиби” ҳамда “солиқ таътиллари” жорий этилди. Солиқлар ва импорт божлари камайтирилди.\nКейинги масала – биз мамлакатимизда эпидемиологик вазиятни чуқур мониторинг ва прогноз қилиш бўйича миллий тизимни жорий этмоқдамиз.\nЮзага келган қалтис вазият нафақат миллий, балки минтақавий ва халқаро миқёсда зудлик билан таъсирчан\nчора-тадбирлар кўришни талаб этмоқда. Шуларни инобатга олган ҳолда, ижозатингиз билан, қуйидаги таклифларни билдирмоқчиман:\nБиринчи. Туркий Кенгаш доирасида доимий фаолият кўрсатадиган қўшма эпидемиологик кузатув тизимини шакллантириш зарур.\nИккинчи. Давлатларимизнинг соғлиқни сақлаш вазирликлари ўртасида ўта хавфли юқумли касалликлар тарқалишининг олдини олиш, диагностика, даволаш, эпидемиологик ҳолатни ўрганиш ва илмий изланишлар бўйича маълумот ва тажриба алмашувни кенг йўлга қўйиш лозим. Жумладан, ҳозирги вазиятдан келиб чиққан ҳолда, етакчи мутахассисларимиз иштирокида тез кунларда биринчи\nвидео-конференцияни ўтказишни таклиф этаман.\nУчинчи. Туркий Кенгаш котибиятида пандемияга қарши курашиш бўйича махсус мувофиқлаштирувчи гуруҳни тузиш лозим.\nУшбу гуруҳ давлатларимизда фаолият юритаётган миллий штаблар билан яқин амалий алоқалар ўрнатиши керак.\nМамлакатларимизда олиб борилаётган саъй-ҳаракатларни тезкор ёритиш, ўзаро тажриба алмашиш ва ундан кенг фойдаланиш учун алоҳида маълумотлар базасини яратиш ҳам мақсадга мувофиқдир.\nТўртинчи. Ҳозирги ғоят мураккаб шароитда қардош халқларимизни зарур озиқ-овқат ва мева-сабзавот, дори-дармон, тиббиёт маҳсулотлари билан узлуксиз таъминлаш мақсадида юк ташиш ва транспорт коммуникацияларидан кенг фойдаланиш, чегара пунктларида транспорт воситаларининг ўзаро ҳаракатланишига амалий ёрдам кўрсатиш зарур.\nТранспорт ва логистика соҳаларида юзага келаётган муаммоларни тезкор ҳал этиш ва самарали мувофиқлаштириш мақсадида транспорт вазирларимиздан иборат Ишчи гуруҳини ташкил этиш лозим.\nБешинчи. Коронавирус талофотларини юмшатишда халқаро ташкилотлар кўмаги жуда муҳимдир.\nБу борада Жаҳон соғлиқни сақлаш ташкилотининг мақоми ва ваколатларини янада ошириш, ушбу нуфузли ташкилот ва Туркий Кенгаш ўртасида шериклик алоқаларини ўрнатишни таклиф этамиз.\nҲаммамизга аёнки, бирон-бир давлат якка ҳолда ушбу пандемия балосига қарши самарали кураш олиб бора олмайди.\nБиз бирдамлик, ҳамкорлик ва ўзаро ғамхўрлик тамойиллари асосида иш тутишимиз лозим. Биз биргаликда кўп нарсага қодирмиз.\nШу муносабат билан видео мулоқотимиз натижалари бўйича якуний декларация қабул қилинишини қўллаб-қувватлайман.\nШундай мураккаб вазиятда масъулиятли фаолиятингизни адо этиш учун барчангизга Яратгандан куч-ғайрат, мустаҳкам сиҳат-саломатлик, қардош халқларимизга омонлик тилаб қоламан.


Газета, журнал қачон суюмли бўлади? Қачонки, муштарий кўнгли тусаб турган гапни топиб айтса. Ҳа, топиб айтса! Айнан ана шу нарса у нашр босма бўладими, электрон бўладими, ўқувчининг меҳрига мушарраф бўлади.\nМустақиллик шарофати билан дунёга келиб катта ададларда босила бошлаган, газетхонлар истаб, сўраб ўқиётган нашрларни сариқ, нурсиз (“жёлтая”) матбуот деб камситишга одатланиб қолганмиз (Аслида, дунё оммаси хусусий газеталарни “сариқ” матбуот дейди А.Б.). Хўп, у “сариқ” бўлса, “нурсиз” бўлса, ўқувчи нега унга талпинади, ютоқиб ўқийди? Қандайдир зиёси, кўнгилга малҳам бўлгулик сувайдоси бордирки, одамлар ардоқлайди-да, демаймиз.\nБу маломатни ҳозир бир тоифа ўқувчиларга эмас, ўз-ўзимга ҳам айтаётганимни англаб турибман. Таассуфки, каминанинг ўзи ҳам яқин-яқингача бирор партия, вазирлик ёки давлат муассасаси назаридан ташқарида чоп этиладиган нашрларнинг барига, ёппасига “сариқ матбуот” деб қараганимни яширмайман. Ҳайриятки, бундай хуркин тасаввурларим секин-асталик билан (!) бўлса-да, чекиниб боряпти…\nБу гаплардан муддао ушбу мақолада бундан роппа-роса ўн беш йил илгари (2004 й.) айнан “сариқ” матбуот мақомида ташкил этилиб, тез орада эл оғзига тушган, ўз ўқувчиларининг қалбидан муносиб жой олган бир ажойиб нашр — “Шифо-инфо” ҳақида икки, уч оғиз сўз айтгим келди.\n“Шифо…” дунё юзини кўргунгача ҳам республикамизда тиббиёт соҳасига оид қатор газета-журналлар чоп этилган. Бу нашрлар, аввало, сиёсат учун, хўжа кўрсингагина “чиқарилган” экан энди ўйласам. Улар бемор шифо топиши учун асқотадиган материаллар бир ёқда қолиб, тизимга оид қонун ва қарорлар, тиббиёт амалиёти учун мутлақо кераксиз қонун ости ҳужжатлари билан тўлдириб ташланарди. Шифокор тажрибасининг замон талабига мос юксалиб бориши, малакасининг бойишига нафи тегадиган материаллар онда-сондагина, у ҳам бўлса нурсиз ҳолда, кўзга чалиниб қоларди.\n“Шифо-инфо” тиббиёт матбуотидаги ана шу эски тартиб ва кўникмаларга зарба ўлароқ дунёга келди, дейиш мумкин. Бу албатта, ижодий жамоа олдига материаллар мазмун-моҳиятидан ташқари, соҳани ёритиш, муқовани безатиш (дизайн), мақолаларни жойлаштириш борасида ҳам мутлақо ўзгача ёндашувни талаб этди. Қийинчилик билан бўлса-да, маҳаллий матбуотда ҳукм суриб келаётган қолип ёндашувларни бузиб, фикри ва қарашларини ихчам, замонавий услубларда намоён қила биладиган, ўз ишига ижодий ёндашувчи қизғин жамоа шакллантирилди. Натижани мана, муштарийлари муштоқ бўлиб кутадиган бугунги “Шифо-инфо”нинг чирой-чиммати, материаллар бадиияти, мазмун-моҳияти, айниқса, муаллифлар географияси-ю уларнинг интеллектуал салоҳиятида ҳам кўриб турибмиз.\nҲар қандай нашрнинг муваффақиятида бош омил бу, албатта, унинг муаллифларидир. Янги жамоа бу нарсани жуда яхши илғарди. Шунинг учун бўлса керак, улар жуғрофий қамровни кенг олди. Турли соҳаларнинг юксак малакали, ўринли фикр айта оладиган мутахассис кишиларини назардан қочирмади. Уларни иложи борича “Шифо-инфо”нинг доимий жонкуяр мухлис-муаллифига айлантириб олишга интилди. Ва бунга муваффақ бўлди ҳам.\n“Шифо-…”да нафақат тиббиёт ходими, балки бошқа соҳа кишиларининг ҳам дилидаги гаплар турдош нашрларга қараганда ёрқинроқ, жозибалироқ шаклу шамойилларда акс этади. Буларнинг бари “жамоа – газета – муаллиф – муштарий” оралиғида қизғин оқибат ришталарининг вужудга келгани натижаси, дейиш мумкин. Ушбу тажрибани бошқа таҳририятлар ҳам ўрганса, ўзлаштирса арзийди.\nКўп нашрлар Таҳрир ҳайъати ёки Жамоатчилик кенгашини алоҳида урғу билан эълон қилиб боради. Исм-шарифларни ўқиб одамни ваҳм босади: шугина газета ёки журнал орқасида шундай “казо-казолар” турганини кўриб таҳририятга ҳавас қиласан. Бироқ ўз “казо”лари билан сира учрашмайдиган жамоаларни ҳам биламиз. Айрим таҳририятлар ҳайъат аъзоларини йил – ўн икки ой кўрмайдилар, бир бирларини эсламайдилар ҳам. “Фалон мақолани пистончига кўрсатиб олдик” ёки “Ҳайъатимизнинг пистон аъзоси шу сонга фалон нарсани ёзиб беради”, деган гаплар мутлақо қулоққа чалинмайдиган таҳририятлар қанча.\n“Шифо-инфо”да бу борада муносабат мутлақо бошқача. Тўғри, бу газета таҳрир ҳайъатида ҳам обрў, мартаба борасида тоши енгил одамнинг ўзи йўқ. Олди бир неча давлатлар фанлар академияларининг академиклари, фахрий профессорлари, фан докторлар. Энг камида фан номзоди-доцент рутбасидаги маълум ва машҳур шахслар. Барчалари “Шифо-…”га парвона, камарбаста, десак муболаға бўлмайди. Ҳар сонда ҳайъат аъзоларидан камида икки, учтаси тиббиётимизнинг энг долзарб мавзуларига бағишлаб жиддий, таҳлилий чиқишлар қилишади. Бундан ташқари, муштарийни қизиқтирган ташхислар, касалликни бартараф этиш бўйича маслаҳатлари, кишиларни ташвишга солган муаммолар ечимига бағишланган қисқа, содда тилда битилган материаллари билан қатнашадилар.\n— Хўжакўрсинга тиркалган ҳайъат аъзоси йўқ бизда! — дейди газетага муассис бўлган хусусий корхона директори Фарҳоджон Норматов. — Аввало, ҳайъат аъзолари ижодий имкониятларидан унумли фойдаланолмаётган бўлса, газета жамоасининг ўзи айбдор. Нашр учун жон куйдирмайдиган, таҳририят билан мунтазам алоқада турмайдиган ҳайъат аъзоси билан хайрлашиш керак… Биз шундай қиламиз!\nҚани энди, ана шу тамойилга барча таҳририятлар ҳам амал қилсалар!..\n“Шифо-инфо”ни оммабоп-ҳаммабоп қилган жиҳатлардан яна бири халқ табобатига катта эҳтиром билан ёндашиши, назаримизда. Дейлик, бир касалликка қарши замонавий тиббиёт қандай курашади-ю худди шу дардга халқ табобати қандай ёндашади: ҳар икки тажрибага ҳам ёнма-ён, бақамти жой тақдим этилиши мумкин. Демак, жамоа тиббиётимизнинг янада юксак парвозлари учун баравар хизмат қиладиган бу икки қанотни бир-биридан асло айро тасаввур этмайди. Ва тўғри қилади!\nАслидаку, табобатнинг миллати йўқ. Аммо миллий табобат бўлган, бундан кейин ҳам бўлади. Акс ҳолда, Шарқ табобати, Ғарб табобати, Ҳинд табобати, Чин табобати, Турон, Тибет табобатлари деган сирли, фалсафий иборалар пайдо бўлмаган бўларди. “Шифо-инфо” уларнинг ҳар бирига катта ҳурмат билан ёндашади. Кейинги пайтларда бир ой давомидаги сонларини алоҳида бир халқ табобатига бағишлаб бораётгани ҳам ўқувчиларни мамнун қиляпти.\nҲар бир сони қатидаги бирон бир касаллик ташхисидан тортиб даво жараёнигача бўлган жараённи ўзида жамлаган қўшимча саҳифа (вкладыш)лар ҳам ўқувчи учун ажойиб қулайлик. Зарурат туғилса ажратиб олиниб, китобча шаклида қўлма-қўл ўқилиши мумкин.\nДарҳақиқат, газетанинг шаклланишида сиёсат, жамоат арбоблари, олиму уламо, шоиру шуаро, санъатимизнинг машҳур намояндаларидан тортиб, оддий қурувчи ва деҳқонгача ўз ҳиссаларини қўшишини кўриб, газета ҳақиқатан халқнинг суюкли минбарига айланганига ишонасан!\nОдатда, шифоталаб инсон риёзат тортиб докторга боради. “Шифо-инфо” билан дўст тутунганлар эса ўзининг кўп касалликларини уйидан чиқмай ўзлари даволаши мумкин. Чунки газета билан мамлакатнинг энг машҳур докторлари, хозиқ табиблари ҳолингизни сўраб, уйингизга ўзлари “кириб келишади”. Бу гапни мен шахсий тажрибасидан ўтказган одам сифатида айтаяпман.\nКаминанинг ҳам кўп йиллардан буён қийнаб келаётган дардлари бўларди. Лекин қайси бир хозиққа олдин боришини билмай, йиллар ўтарди. Бир куни “Шифо-инфо”да чоп этилган “Тибет ламаларининг беш машқи”га кўзим тушди-ю мушкулимнинг кушодини топгандай бўлдим. Аввали Худо, лекин ана шу машқларга ҳам ихлос қилдимми, тез орада ортиқча бир пудча вазндан, эски дардларимнинг эса аксариятидан холос бўлдим…\nБуларнинг барчаси учун ушбу газетанинг ажойиб олижаноб жамоасига айтолмаган раҳматларимиз ҳам бор.\n« “Ақлли уй”нинг ақлга сиғмас ютуғи\nИИВ: Фуқароликнинг ҳам ўзига яраша шартлари бор »


WSJ: афғон учувчилари Ўзбекистондан АҚШ ҳарбий базасига олиб кетилади - 12.09.2021, Sputnik Ўзбекистон\nWSJ: афғон учувчилари Ўзбекистондан АҚШ ҳарбий базасига олиб кетилади\nНашр маълумотларига кўра, 585 нафар афғон учувчилари, экипаж аъзолари ва уларнинг яқинлари АҚШнинг Доҳадаги ҳарбий базасига учиб кетади. 12.09.2021, Sputnik Ўзбекистон\nТОШКЕНТ, 12 сен — Sputnik. АҚШ ва Ўзбекистон афғон учувчилари борасида келишувга эришди. Унга кўра Афғонистон Ҳарбий ҳаво кучлари учувчилари оилалари билан биргаликда Америка ҳарбий базасига кўчирилади. Бу хабарни “The Wall Street Journal” газетаси ўз манбаларига таянган ҳолда тарқатди.Таъкидланишича, гап “Толибон”* ҳаракати ҳукумат тепасига келгандан кейин ўз яқинлари билан ҳарбий самолёт ва вертолётларда Ўзбекистонга қочган учувчилар ҳақида бормоқда. Толиблар уларни қайтаришга уринишганди, деб ёзади РИА Новости.Нашр маълумотларига кўра, 585 нафар афғон учувчилари, экипаж аъзолари ва уларнинг яқинлари АҚШнинг Доҳадаги ҳарбий базасига учиб кетади. Бироқ кейин уларнинг Қатардан АҚШга ва ёки бошқа жойга кетиши номаълум.Газетанинг ёзишича, Ўзбекистонда аввалроқ Афғонистондан келган 46 та самолёт ва вертолёт бўлиб турибди. “Толибон”* уларни қайтаришни сўрамоқда. Толиблар вакили Суҳайл Шоҳин аввалроқ учувчиларнинг мамлакатга қайтишлари лозимлигини билдирган. Унинг сўзларига кўра, Афғонистоннинг уларга муҳтожлиги бор.Эслатиб ўтамиз, бундан илгари ҳудудига бир гуруҳ афғон учувчилари қочган Ўзбекистон ҳукумати АҚШдан уларни “Толибон”* ҳаракати билан “кескин муносабатлардан қочиш” мақсадида тезроқ бошқа учинчи мамлакатга кўчиришни сўраётгани маълум бўлганди.* Россия ва қатор мамлакатларда тақиқланган террорчилик ташкилоти\nақш, ўзбекистон, афғонистон\n11:06 12.09.2021 (янгиланди: 11:08 12.09.2021)\nНашр маълумотларига кўра, 585 нафар афғон учувчилари, экипаж аъзолари ва уларнинг яқинлари АҚШнинг Доҳадаги ҳарбий базасига учиб кетади.\nТОШКЕНТ, 12 сен — Sputnik. АҚШ ва Ўзбекистон афғон учувчилари борасида келишувга эришди. Унга кўра Афғонистон Ҳарбий ҳаво кучлари учувчилари оилалари билан биргаликда Америка ҳарбий базасига кўчирилади. Бу хабарни “The Wall Street Journal” газетаси ўз манбаларига таянган ҳолда тарқатди.\nТаъкидланишича, гап “Толибон”* ҳаракати ҳукумат тепасига келгандан кейин ўз яқинлари билан ҳарбий самолёт ва вертолётларда Ўзбекистонга қочган учувчилар ҳақида бормоқда. Толиблар уларни қайтаришга уринишганди, деб ёзади РИА Новости.\nНашр маълумотларига кўра, 585 нафар афғон учувчилари, экипаж аъзолари ва уларнинг яқинлари АҚШнинг Доҳадаги ҳарбий базасига учиб кетади. Бироқ кейин уларнинг Қатардан АҚШга ва ёки бошқа жойга кетиши номаълум.\nГазетанинг ёзишича, Ўзбекистонда аввалроқ Афғонистондан келган 46 та самолёт ва вертолёт бўлиб турибди. “Толибон”* уларни қайтаришни сўрамоқда. Толиблар вакили Суҳайл Шоҳин аввалроқ учувчиларнинг мамлакатга қайтишлари лозимлигини билдирган. Унинг сўзларига кўра, Афғонистоннинг уларга муҳтожлиги бор.\nЭслатиб ўтамиз, бундан илгари ҳудудига бир гуруҳ афғон учувчилари қочган Ўзбекистон ҳукумати АҚШдан уларни “Толибон”* ҳаракати билан “кескин муносабатлардан қочиш” мақсадида тезроқ бошқа учинчи мамлакатга кўчиришни сўраётгани маълум бўлганди.


Дунёда кунига 4 минг нафардан ортиқ, Ўзбекистонда эса 14 киши - Ўзбекистон овози газетаси\nМиллий матбуот марказида Соғлиқни сақлаш вазирлиги, Вирусология илмий-текшириш институти ҳамкорлигида мамлакатимизда гепатит касаллиги тарқалишининг олдини олиш борасида амалга оширилаётган ишлар ва истиқболдаги вазифаларга бағишланган матбуот анжумани бўлиб ўтди. Унда халқаро ташкилотлар вакиллари, олимлар ҳамда шифокорлар иштирок этди.\nТадбирда бугунги кунда дунё миқёсида вирусли гепатитнинг В ва С тури билан касалланиш кўпаяётгани ҳамда гепатит В ўз вақтида аниқланиб даволанмаса, жигар циррози ва гепатоцеллюляр карцинома, яъни жигар саратони келиб чиқишига сабаб бўлиши мумкинлиги таъкидланди.\nМаълумотларга кўра, вирусли гепатитнинг С тури билан касалланган беморларни даволаш бўйича самарали дори воситалари амалиётга кириб келган бўлса-да, бу усулда даволаш харажатлари юқорилиги сабабли дунёдаги кўпчилик мамлакатлар аҳолиси бу имкониятлардан фойдалана олиши имкониятига эга эмас. Қолаверса, ноёб ва замонавий тиббий амалиётлардан бири — жигар трансплатацияси ўтказилиши имконияти ҳам чекланган. Шундай шароитда энг самарали ва мақбул йўл гепатитларнинг олдини олиш ва бу йўналишда тиббий-профилактика ишларини ривожлантириш, аҳолининг барча қатламини тизимли тиббий-санитария ёрдами билан қамраб олишдир.\n— 2001 йилдан мамлакатимизда вирусли гепатитнинг В турига қарши эмлаш амалиётга киритилгани ва шу давр мобайнида эмланган аҳоли қатламида вирусли гепатитнинг В тури умуман қайд этилмаяпти, — дейди Вирусология илмий текшириш институти директори, профессор Эркин Мусабоев. — Республикамизда ҳозирда 17-18 ёшга яқинлашган йигит-қизларнинг биронтасида ҳам вирусли гепатитнинг В тури йўқ. Лекин минг афсуски, бу касаллик ёши катта одамлар орасида учраб турибди. Албатта, бунинг ўзига хос сабаблари бор. Вазирлар Маҳкамасининг қарори билан Ўзбекистонда вирусли гепатитнинг С тури билан касалланган беморларни босқичма-босқич даволаш учун давлат бюджетидан 42 миллиард сўм маблағ ажратилган.\nЯна шуни мамнуният билан айтишим мумкинки, АҚШнинг нодавлат фонди Centerfor Disease Analysis Foundation (CDAF) ташкилоти билан ҳамкорликда Тошкент шаҳрида янги лойиҳани, яъни «Ўзбекистонда гепатитларни бартараф этиш дастури»ни амалга ошириш арафасида турибмиз. Яъниким, гепатит В ва С билан касалланган беморларни касалликнинг илк босқичларида аниқлаш мақсадида скрининг ишларини самарали ташкил этиш учун Ўзбекистон тиббиётига 1,02 миллион АҚШ доллари миқдорида инвестиция жалб этилди. Шунингдек, аҳоли соғлиғини асраш, гепатит касалликлари олдини олиш мақсадида АҚШнинг Centerfor Disease Analysis Foundation (CDAF) жамғармаси билан ҳамкорликда вирусли гепатит В ва С нинг олдини олиш бўйича 2019-2020 йилларга мўлжалланган махсус лойиҳа ишлаб чиқилди.\nДаставвал лойиҳа ишчи гуруҳи тузилади, сўнгра, лойиҳада иштирок этадиган оилавий поликлиникалар танлаб олинади. Вирусология илмий-текшириш институти олимлари ва малакали мутахассисларини жалб этган ҳолда тиббий-маслаҳат маркази ташкил этилади ва тадбир иштирокчилари учун семинар-тренинглар ўтказилади.\nУшбу лойиҳа, яъни «Ўзбекистонда гепатитларни бартараф этиш дастури» муваффақиятли амалга оширилса, келгусида жигар касалликларининг олдини олишга муваффақ бўламиз. Асосий мақсадимиз ушбу касалликка чалинган беморларни скрининг текширувидан ўтказиш орқали аниқлаш ҳамда даволашдир. Мана шу жамғарма кўмагида Ўзбекистон шароитида биринчи бўлиб, Тошкент шаҳрида ва кейинчалик республикамизнинг қолган ҳудудларида вирусли гепатитнинг В ҳамда С турига барҳам берилади.\nТадбирда АҚШлик мутахассис, CDA Foundation жамғармаси директори Ҳоми Разавининг айтишича, яъни (ушбу маълумотлар нодавлат ташкилотлар томонидан тўпланган маълумотлари ҳисобланади) ҳозирги кунда дунё бўйлаб ҳар йили 1,5 миллион, кунига 4 минг нафардан ортиқ, ҳар 4 секундда эса бир одам, Ўзбекистонда эса кунига 14 одам айнан гепатит касаллиги оқибатида вафот этяпти. Шу боисдан Жаҳон соғлиқни сақлаш ташкилоти 2030 йилгача 90 фоиз диагностика билан қамраб олишни, диагноз қўйилганларнинг 80 фоизи даволанишини режалаштирмоқда. Бунинг натижасида янги касалланишлар 80 фоизга, ўлим ҳолатлари 60 фоизга камайишига эришилади.\n— Яна шуни маълумот ўрнида айтишим мумкинки, — деди Ҳоми Разави — ушбу лойиҳа доирасида 20 фоиз беморга, яъни ижтимоий ҳимояга муҳтож, кам таъминланган ва ногиронларга дастлабки босқичда даволаниш учун дорилар бепул, қолган 80 фоизига эса имтиёзли нархларда тақдим этилади.\nВирусология илмий-текшириш институти директори, профессор Эркин Мусабаевнинг фикрича, республикамизда мазкур лойиҳанинг муваффақиятли амалга оширилиши натижасида 33 минг жигар раки, 15 минг 300 цирроз, 20 минг ўлим ҳолатлари олди олинишига эришилади.\nШундан сўнг журналистларни қизиқтирган саволларга Эркин Мусабоев жавоб берди.\n— Нима сабабдан дунё давлатлари орасида биринчилардан бўлиб, АҚШнинг Centerfor Disease Analysis Foundation (CDAF) жамғармасининг янги лойиҳаси, яъни вирусли гепатит В ва С нинг олдини олиш бўйича Ўзбекистонни танлади? Бизда ушбу гепатитлар билан оғриган беморлар шунчалик кўпми?\n— Ушбу жамғарма, айнан бизнинг юртимизни танлаганлигининг боиси, бугунги кунда шахсан Президентимиз томонидан соғлиқни сақлиш соҳасига, айниқса, аҳоли саломатлигига қаратилаётган жиддий эътибор туфайлидир.\n— Дориларнинг беморларга 20 фоиз бепул берилувчилар тоифаси қандай мезонларга қараб аниқланади? Умуман, лойиҳада кўзда тутилган дори-дармонлар қиммат эмасми?\n— 20 фоизи бу ижтимоий ҳимояга муҳтож, кам таъминланган оилалар ва ногиронлар тоифасидир. Улар республикамиздаги маҳалла фуқаролар йиғинлари орқали олинган маълумотлар асосида шакллантирилган рўйхат асосида аниқланади. Қолганларга дорилар 40-60 фоизгача арзон нархларда берилади. Фақат бунинг учун беморлар алоҳида рецепт билан махсус дорихоналардан харид қилишлари лозим бўлади.\n— Ўзбекистон шароитида биринчи бўлиб, нимага лойиҳа Тошкент шаҳрида ўтказилмоқда? Республикамизнинг бошқа ҳудудларида эмас?\n— Бунга сабаб бошқа вилоят, туман, шаҳарларга қараганда айнан пойтахтимизда вирусли гепатит В ва С билан оғриган беморлар кўпроқни ташкил этади. Шу боисдан ҳам тажриба сифатида биринчилардан бўлиб Тошкент шаҳрининг Юнусобод туманидаги марказий 51-52-поликлиникалардан бошланади ва босқичма-босқич бутун республикамиз миқёсида давом эттирилади.


ФИКРАТ ДАРҒАЛАРИ - Ўзбекистон овози газетаси\nДилбар МАҲМУДОВА, Ўзбекистонда хизмат кўрсатган журналист:\n— Қирқ йиллик жудоликдан сўнг буви ва набира учрашуви ҳақидаги маълумотни марказий матбуот илиб кетди. «Правда» газетасида «1941 йилга қайтиб» сарлавҳали катта ҳажмдаги публицистик мақола эълон қилинди. Унда газетамизнинг хайрли иши ҳақида эслаб ўтилди. «Неделья», «Известия» каби қатор газета-журналларда, Ўзбекистондаги барча матбуот саҳифаларида бу хушхабар ўз аксини топди.\n1986 йили халқлар дўстлиги, хусусан, Шомаҳмудовлар оиласи, Фёдор ҳақидаги очеркларим учун Журналистлар уюшмаси мукофотига сазовор бўлдим.\nЎйлаб кўринг! Агар Шомаҳмудовлар оиласи ҳақидаги таклифимни муҳарриримиз қўллаб-қувватламаганида, менга ишонмаганида инсонлар тақдири билан боғлиқ бу очерклар балки ёзилмай, Фёдорнинг орзулари ҳам армонлигича қолиб кетармиди?! Газетамизда босилган мақола эзгуликни чорлади, бу эзгуликлар — Мақсуд Қориев шарофати билан рўй берган эди, десам тўғри бўлади.\nОлға юринг, аммо менинг ортимдан... Қадамларим бироз тезлашиб кетдими ёки раҳбариятнинг янги ишга келган оддий бир ходимга бўлган ишончи, қўллаб-қувватлаши баъзиларнинг ғашига тегдими, менга нисбатан муносабат ўзгарди. Бир гуруҳ кимсалар мени руҳий тазйиққа олди. Бир-бирларини қўллаб-қувватлашди. Мен битта эдим, улар эса кўп. Гўё мен катта гуноҳ иш қилиб қўйганман-у, мени жазолашаётгандай... Ёзган мақолаларим газета юзини кўрмас, тўпланиб қалашиб ётаверарди. Журналист учун бундан ортиқ жазо йўқ. Мен тишимни тишимга босиб ишлайвердим. Икки оёғим бир этикка тиқилган эди. Одатда янги ходимга қизиқишаркан, синаб кўришаркан, ёрдам беришаркан, кейин ўз йўлига қўйиб юборишаркан. Буёғини ўзинг олиб кет, яшаш учун кураш дейишаркан. Мен яшаш учун кураша бошладим. Лекин боши берк кўчага кириб қолгандим. Муҳаррирга шикоят қилишни ўзимга эп кўрмадим. Раҳбаримиз ниҳоятда банд эди. Қўли қўлига тегмасди. У чақимчилик, бировнинг устидан шикоят қилганни ёқтирмас эди. Лекин наилож?! Иложсиз қолганингда шу даргоҳнинг отасига дардингни айтмай, кимга кўз ёш тўкасан?! Қабулига кирдим дейлик, дардимни тўкиб солдим дейлик, лекин у мени охиригача эшитмаса-чи, мени нотўғри тушунса-чи, гапларим ичимда қолиб кетиб, изза бўлиб чиқиб кетсам-чи?! Мен ўзим билан ўзим фикрлашардим. Яхшиси, унга мактуб орқали мурожаат қиламан, деган қарорга келдим ва ёздим... Мактубим жавобини кутаман, кутганим сайин жавоб йўқ... Бунга сайин ич-этимни ейман. Лекин мени бир нарса хотиржам қиларди. Мактубда ёлғон гап, туҳмат йўқ. Фақат ва фақат бор ҳақиқатни ёзганман. Ўзимни ҳақлигимга ишонаман. Раҳбаримизнинг адолатли инсон эканига суянаман.\nВақт ўтган сайин мактубда ёзганим муаммолар ўз ечимини топа бошлади... Охир-оқибат менга қарши надоматлар бошида турган шахс ишдан кетиб, айримлари нафақага кузатилгач, ҳаётим, ижодий муҳит ўз изига тушиб кетди. Мактуб юзасидан муҳаррир билан бир марта ҳам савол-жавоб қилмаганмиз, у ўз-ўзидан ечимини топганди. Бу кўпни кўрган, кўпни синаган устозимиз, ёзувчи Мақсуд Қориевнинг раҳбарлик салоҳияти, иш услуби эди. Иш сўнггига етганда муҳаррир котибаси бир конверт кўтариб олдимга келди ва уни муҳаррир менга бериб юборганини айтди. Очиб қарасам, менинг унга ёзган мактубим. Устига «Архивингизда сақланг, керак бўлиб қолар» деган муҳаррир дастхати.\nЮқорида мен ўзим ҳақимда, ўзимнинг кичик бир ижодий, ҳаётий фаолиятимга муҳарриримиз дахлдор бўлган мисоллардан айримларинигина келтирдим, холос.\nТаҳририят ижодий жамоаси жуда катта куч эди. Жамоада саксондан ошиқ ижодий, техник ходимлар ишларди.\nҚизил империя ҳукмронлик қилган оғир вазиятларда ҳам бу газета халқ фикри билан ҳисоблашган, ҳақгўйлик йўлидан борган, миллатимиз манфаатини кўзлаган. Газета кечаю кундуз назоратида бўлмасин, ундаги асосий мавзу пахта, ғалла, пилла топшириқлари, мажбуриятлари, планлари ҳақида бўлмасин, шу планларни бажараётган одамлар, уларнинг турмуш тарзлари, дунёқарашлари, инсоний хислатларига оид катта-кичик мақолаларга газета саҳифасидан, албатта жой ажратилар эди. Газета ҳеч қачон ўзлигидан чиқмаган. Миллий қадриятларимиз, буюк тарихимизни эслатиб турадиган, бошига кўтарадиган ва бу туйғуларни ўз ижодлари орқали матбуот саҳифаларига олиб чиқадиган фидойи ижодкорлар газета жамоасида ҳамма вақт бўлган. Улар газетани ардоқлашган. Кечаю кундуз уни меҳр билан қўриқлашган. Аслида, журналистнинг иш вақти ҳеч қачон чекланмаган. Шундай кунлар бўлардики, ижодий ходимларнинг таҳририятда бўлишлари шарт эди. Ўн кунлаб давом этадиган съездларда улар навбатма-навбат кечаю кундуз таҳририятда қолишарди. Бетиним келиб турган маърузалар, чиқишлар, ҳужжатларни газета саҳифасига олиб чиқиш, ёритиш ишлари билан банд бўлишарди. Ҳафталаб уйларига бормаган ходимларимиз бир дам мизғиб олиб, яна ишга киришиб кетишарди. Шу ерда овқатланишарди. Ошхонага боришга вақт етишмасди. Баъзида Мақсуд Қориев «ухо-горло-нос» кўтариб кириб келарди. Баъзида бир тоғора қулупнай ёки бир тоғора гилос олиб келарди.\nГазетанинг янги сонига муҳаррир қўл қўйди, деганингизда юқоридан янгидан-янги расмий хабарлар, қарор ёки маърузалар матни шошилинч келиб қоларди. Қарабсизки, газета макети бузилар, саҳифалар қайтадан тузиларди. Кўряпсизки, газетанинг ҳар бир сони ҳеч қачон саккиз соатли иш куни билан ўлчанмаган. Газета цехда босилиб, «киоска»ларга сотувга етиб боргунча ўтадиган вақт 24 соатдан ҳам ошиб кетарди. Газета сотувга чиқди, дегани газета масъулиятидан қутилдим, дегани эмасди. Баъзида кун чиқарда уйимизга етиб келиб, бир пиёла чой ичиб, уйдан, бола-чақадан хабар олган бўлиб, яна ишга чопардик. Биз-ку уйимизга бирровга бўлса ҳам бориб-келардик. Муҳарриримиз эса ҳамон ўз хонасида, дамба-дам бўлаётган қўнғироқларга жавоб бераётгани очиқ эшиги орқали эшитилиб турарди. Ишқилиб, газетада хато кетмаганмикан, қўнғироқлар иш туфайли эмасмикан, деган хавотирда бўлардик. Газета ҳафтада олти марта чиқарди. Ҳафтанинг олти куни муҳаррирдан тортиб, ҳар бир ижодий, техник ходим ана шундай ҳаяжонли дақиқаларни бошдан кечирарди.\nИшимиз, вазифамиз оғир эди. Лекин ҳеч ким бу даргоҳдан кетаман, ишламайман, деганини эшитмаганман. Гўё иш дегани шунақа бўлади-да, деб касб-коримизга жон-дилимиз билан қизиқиб, ёпишиб ишлардик.\nҚанот қоқиб ишлаётувдим, парвоз қилиб учаётувдим, қандайдир дайди ўқ бағримни тешиб ўтди, ўнг қанотимни қайириб ташлади — онамдан жудо бўлдим. Ўзимни ўнглаб-ўнгламай, вужудимга иккинчи бир ўқ келиб қадалди — отам бедаво дардга учраб қолдилар. Мен довдираб қолдим. Қақшаган жонимни ҳовучлаб раҳбарим ҳузурига ошиқдим. Ўз ҳисобимдан «отпуска» сўрадим. Муҳаррир эса отамни даволатиш учун шифохонага ётқизиш, шифокорлар маслаҳатини олишга ёрдам таклиф этдилар. Бу жараёнларни аллақачон бошимиздан ўтказиб бўлганмиз, буёғи Оллоҳнинг иродаси экани, мўъжиза кутиб яшаш, тақдирга тан беришдан бошқа иложимиз қолмаганини айтдим. Орада кўз ёши тўкиб, кўнглимни бўшатиб ҳам олдим. Мақсуд Қориев оилавий шароитимиз билан қизиқди, акам ёки укам борми-йўқми, сўради. Мен биз икки қизмиз, отамнинг боқувчиси ҳам, суянчиғи ҳам иккимиз, дедим. Шунда устоз: — Ҳозирча уйда ишлаб туринг. Имкон топиб бирор материал тайёрлай олсангиз редакцияга етказиб турарсиз... Асосий вазифангиз — бу отангиз. У кишини парвариш қилинг, дуосини олинг. Уёғини кейин гаплашамиз, — деди. Ишхонадаги ҳамкасблар тез-тез келиб хабар олиб туришарди. Бир куни редакция касаба уюшмаси раиси келиб дори-дармон учун деб бироз пул ҳам ташлаб кетди... Отажоним пешонамизга сиғмадилар. Икки йил оралиғида икки тоғимдан айрилдим. Энг оғир кунларимда ижодий жамоамиз ёнимда бўлди. Усмон Юсупов, Раҳматилла Исҳоқов, Тожибой Унабоев, Маъруф Назаров отамни сўнгги йўлга кузатишда белларига белбоғ боғлаб, ўғил ўрнига ўғил бўлиб бизнинг қаторимизда туришди. Бу эзгуликлар орқасида раҳбаримиз тургани сир эмас эди.\nШу ўринда муҳарриримиз билан боғлиқ яна бир воқеани ҳикоя қилгим бор. Ёзувчи ва публицист Самар Нуров газетамизнинг Сирдарё вилояти бўйича мухбири эди. 1973 йил, 22 июнь, айни саратон. Газета топшириғи билан у Оқолтин туманидаги «Фарғона» хўжалигига боради. Кун иссиқ, дала, чанг-тўзон. Бир ювиниб олай, деган маънода у шийпондаги ҳовузга ўзини ташлайди. Сув остидаги қувурнинг ўткир учи бошига жароҳат етказади. Умуртқа суяги 3-4 бўғиндан синади... Транспортда олиб юриш мумкин бўлмагани учун «Мирзачўлқурилиш» бошқармасига қарашли шифохонада қолдиришади.\n...Махсус кроватда ётибман. Бўйнимга тош осилган. Нафас олишим оғир. Иштаҳа йўқ. Умуртқа суякларим ёнади. Ўйлов, ваҳима, азоб-оғриқларга кўника бошладим. Иссиғим қирқ бир даражага етганда ҳушимдан кетаман. Шунда резина идишларига солиб музлатилган муз халталарни пешона, кўкрак, биқин, тиззамга қўйишади. Ҳарорат ўттиз тўққизга тушганда ҳушимга келиб, кўзларимни очаман, атрофга қарайман...\n«...Мақсуд Қориев республиканинг энг катта нейрохирургларини Оқолтинга бошлаб келдилар. Нейрохирургия марказининг илмий раҳбари Абдулхайр Мирсодиқов мени кўрди... Ҳушимга келиб, Мақсуд аканинг сўзларини эшитдим: — Ҳали Самар билан катта уммонларда чўмиламиз...»\n«...Ҳар куни Тошкентдан бир машина бўлиб ҳамкасблар келиб-кетишади. Дори-дармон, озиқ-овқат, гул... Ҳар шанба шифохона устида «Кукуруз» — самолёти айланиб, махсус майдончага бориб қўнади. «Тез ёрдам» уларни олиб келади. Профессор маслаҳат бериб, яна қайтиб кетади... Бу борди-келдилар ўз-ўзидан бўлмаслигини, Мақсуд аканинг саъй-ҳаракатлари ҳосиласи эканини сезиб турибман...»\n«...Тошкентга олиб келишди. Нейрохирургия марказида алоҳида хонага жойлаштиришди. Ҳароратим ҳали ҳам баланд. Танамда бир литрга етар-етмас қон қолган. Бу жароҳатларнинг битиши у ёқда турсин, аъзоларнинг рисоладагидек ишлашига ҳам кифоя эмас... Етмиш бир кунда таним қирқ бир килограм озиб, ўттиз бир килограмм қолибман...»\n«...Абдулхайр ака хонага суюниб кирди. Қўлида картон қути: — Мақсуджонга раҳмат, — дейди жилмайиб. Икки флакон хорижда ишлаб чиқарилган ноёб дори сўровдим, у бўлса катта хазина юборибди.\nЕтти марта қон қуйишди... Ниҳоят, оёққа турғазишди...»\n«Мақсуд акам елкаларига оқ халат ташлаб соғлиқни сақлаш вазири Қаюм Зоиров бошлиқ казо-казоларни палатага бошлаб келди. Қаюм ака ҳол-аҳвол сўраб туриб, касаллик варақамга «Семашкога» деб ёзиб бердилар».\n«О, тангрим, мен ғариб, нотавон юрган бу дунёда қандай мўъжизаларинг бор-а! Ўликни тирилтирадиган куй-қўшиқлар, ожизнинг кўзларини очувга қодир ранглар, хуршиди жаҳон, ой-ю юлдузлар. Лекин барибир шуларнинг гултожи, шоҳ асари Инсон, унинг юраги бўлса керак».\n«О, тангрим! Бу ғариб, серғалва дунёни безаш учун шундай олижаноб, оқибатли инсонларни яратиб қўйганингга шукроналар бўлсин... Мақсуд ака тўқсон ёшга етганларида айтадиган икки оғиз сўзимни ҳам юрагимга тугиб қўйибман. Тангри иноят қилса, бу ҳам армон бўлиб қолмас...»\nЮқоридаги самимий дил сўзлари ёзувчи, публицист Самар Нурнинг Мақсуд Қориев етмиш ёшга тўлганда ёзган икки калом сўзи — «Қиёмат қарз» отлиқ табрик мактубидан олинган айрим парчалар. Устоз Мақсуд Қориев тўқсон ёшга етолмадилар. Самар Нур ҳам узоқ яшай олмади. Армонлари ичида кетди. Лекин улардан буюк бир хотира қолди. Бу — яхшилик деган ном. Ўшанда бу ижодий жамоага янги ишга келган пайтларим эди. Юқорида тасвири берилган қайғули, таҳликали онларнинг гувоҳи бўлганман. Муҳарриримиз бошчилигида ижодий жамоанинг Самар Нуров учун оёққа тургани, уларнинг жон фидойиликларидан қаттиқ таъсирланиб, «Инсон қадри» сарлавҳали мақола ёзганман. Ахлоқий-инсонийлик йўналишидаги бу мақолам ўзимизнинг газетамизда босилган. Бу ҳикоялар Мақсуд аканинг инсонийлик хислатларидан мен кўрган, билганларимдан бир шингил, холос. Ҳали мен билмаган, кўрмаганларим қанча экан-а!\nДавоми кейинги сонда).


Италия матбуоти: “Марказий Осиёда ҳеч қачон бугунги кундагидек яқин ҳамкорлик муносабатлари кузатилмаган” - Халқ сўзи\n10:23 04 Декабрь 2018 Жамият\nМатериалда таъкидланишича, яқин-яқингача минтақада “casus belli”, яъни можароларга сабаб бўлиш эҳтимоли бор муаммолар ниҳоятда кўп эди. Сув, энергетика ва чегаралар билан боғлиқ масалалар бунга мисол сифатида келтириб ўтилади. Аммо расмий Тошкентнинг янги ташқи сиёсати туфайли муаммолар ҳамкорлик учун муҳим элементга айланди.\nМарказий Осиёда сув-энергетика масалаларининг ҳал қилиниши, “EastWest Magazine” шарҳловчиларининг фикрича, ўзбек дипломатияси эришган энг катта ютуқлардан бири ва умуман, халқаро дипломатия тарихида оқилона муросага эришишнинг юқори даражаси сифатида қолади.\n“Сўнгги йигирма йил мобайнида сув ресурслари ва Тожикистонда қурилаётган гидроэлектростанция туфайли минтақада кескинлик изчил тарзда ўсиб борди. Шавкат Мирзиёевнинг ҳокимиятга келиши билан расмий Тошкент ва Душанбе ҳамкорлик томон муҳим қадамлар ташлади... Икки мамлакат алоқалари мисли кўрилмаган даражада яхшиланиб, ўзбек компаниялари қўшни давлатда объектлар қурилишида иштирок этиши маълум бўлди”.\nМарказий Осиёда ҳеч қачон бугунги кундагидек яқин ҳамкорлик муносабатлари кузатилмаган, деб ёзилади журналда. Ушбу муҳитнинг шаклланиши Шавкат Мирзиёевнинг саъй-ҳаракатлари натижаси бўлди. Чегараларнинг очилиши, қўшни давлатлар билан ҳаво, автомобиль ва темир йўл қатновининг йўлга қўйилиши, ўзаро савдо-сотиқнинг ортиши — буларнинг барчаси Ўзбекистон Президентининг сиёсий иродаси ва фаол позицияси туфайли реалликка айланди.\n“Қатъий сиёсий ирода мавжуд бўлса, ҳатто энг қалтис масалаларни ҳам ўзаро манфаатли тарзда ҳал қилиб, конструктив ҳамкорликни йўлга қўйиш мумкин. Ўзбекистон буни исботлади”.\nАфғонистон йўналишида ҳам катта бурилиш юз бериб, жиддий ютуқларга эришилди, дейди италиялик журналистлар. Бу борада икки тенденция кузатилаётир. Биринчидан, узоқ йиллардан буён уруш ва террордан боши чиқмай келган Афғонистондаги вазиятни барқарорлаштириш учун реал имконият пайдо бўлди. Иккинчидан, ушбу имконият Ўзбекистон амалга ошираётган дипломатик саъй-ҳаракатлар туфайли юзага келди.\nЖорий йилнинг март ойида Тошкентда Афғонистон бўйича бўлиб ўтган юқори даражадаги халқаро конференция, мақола муаллифларининг қайд этишича, халқаро ҳамжамиятнинг ушбу можаро юзасидан якдил позициясини ишлаб чиқиш ҳамда турли давлатлар ва ташкилотлар томонидан қабул қилинаётган дастурларни мувофиқлаштириш учун шароит яратди. “Тошкент конференцияси Ўзбекистоннинг Афғонистонда тинчлик ўрнатиш жараёнида асосий ўрин тутаётганини яна бир бор кўрсатди”.


CES 2019: «тери учун принтер», робот итлар ва ўраладиган телевизор » Yangiliklar agregatori - OXO.UZ\n8-11 январь кунлари Лас-Вегасда CES 2019 кўргазмаси бўлиб ўтди. Унда дунёнинг йирик компаниялари ўзларининг сўнгги технологик ишланмаларини намойиш этди. Қуйида кўргазмада намойиш этилган айрим маҳсулотлар билан танишишингиз мумкин.\nProcter&Gamble’дан «тери учун принтер»\nProcter&Gamble CES кўргазмасида Opté қурилмасини намойиш этди. У теридаги муаммоларни автоматик режимда бартараф қилади. Бунинг учун қурилма юқори тезликда ишлайдиган камерадан фойдаланади: у ранги терининг бошқа қисмлари рангидан ажралиб турувчи тери қисмини қидириб топади ва ўша қисмга махсус крем суртади.\nOpté сиёҳли принтер каби ишлайди, фақат унинг ичида сиёҳ ўрнига минерал ва намловчи воситалардан иборат тонал крем бўлади. Қурилма кремни фақатгина муаммоли жойга суртади. P&G компаниясидагиларнинг таъкидлашларича, ундан мунтазам фойдаланилганда теридаги нуқсонлар бутунлай йўқолиб кетади.\nSamsung’дан модулли телевизор\nSamsung The Wall деб номланувчи модулли телевизорни намойиш этди. У блоклардан иборат бўлиб, диагонали 219 дюйм бўлган прототип кўрсатилди, аммо назарий жиҳатдан у исталган ўлчамга эга бўлиши мумкин.\nТелевизорнинг ҳар бир блоги ёруғлик диодларидан фойдаланувчи MicroLED технологияси асосида ишланган. The Wall тасвирни 8К-ўлчамда узата олади.\nЎраладиган LG телевизори\nLG 65 дюймли OLED-экран билан жиҳозланган Signature телевизорини намойиш қилди. У худди қоғоз сингари ўралади. Тугмача босилиши билан экран бир неча сония ичида ўралиши ёки тикланиши мумкин.\nДисплей бир неча иш режимларига эга бўлиб, уни тўлиқ ўрамаслик ҳам мумкин. У ярмигача ўралган ҳолатда тасвирни 21:9 ҳажмда кўрсатади, энсиз тасма ҳолатида эса об-ҳавони кўрсатиши мумкин ёки плеер сифатида фойдаланса бўлади. Телевизор 2019 йил охирида сотувга чиқади.\nContinental’нинг робот итлари\nContinental компанияси робот итлар ва ўзи бошқариладиган машиналар ёрдамида етказиб бериш хизмати концепциясини тақдим этди. Бунда автомобиллар робот итлар ва жўнатмани керакли манзилгача олиб боради, робот итлар эса жўнатмани эшик тагига олиб бориб беради.\nКўргазма вақтида журналистларга етказиб беришнинг сўнгги босқичи намойиш этилди. Робот ит зина бўйлаб кўтарилди, эшик қўнғироғини чалди ва жўнатмани эшик тагига қўйди. Журналистлар бундан унчалик ҳайратланишмади: The Verge нашри концепцияни «энг ғалати етказиб бериш хизмати» деб атади, чунки робот барча ишни жуда секинлик билан бажарди.


Бухгалтерлар федерацияси 15 ёшда!\nЭлектрон тижорат бозори ривожланмоқда\nБухгалтерия ҳисоби тўғрисидаги Қонуннинг янги таҳрири қандай янгиликларга эга?\nЯИТни ойма-ой қўшимча ҳисоблаймиз\nБюджетга янгича тўланади\nҚонунни билиш + фуқаролик позицияси\nИқтисодиёт ривожига мос бухгалтерия ҳисоби жорий этилди\nИшдан бўшаш: ариза ёзаётганда матнга эътиборли бўлинг\nГазета Норма маслахатчи / 2016 год / № 17 / Жамоат ташкилотлари\n2001 йилнинг 23 апрелида мамлакатимизда жамоат бирлашмаси – Ўзбекистон бизнес-фанлар ўқитувчиларининг уюшмаси рўйхатдан ўтказилган бўлиб, у юртимизда бухгалтерия соҳасида таълим берувчи ташкилотлардан бирига айланди. Дастлаб Уюшманинг барча саъй-ҳаракати келгусида малакали бухгалтерларга таълим бериш учун сертификатланган ўқитувчиларни тайёрлашга (Ўзбекистонда ва Марказий Осиёнинг бошқа мамлакатларида), профессионалларнинг назарий билим ва амалий кўникмаларини анчайин юқори даражага кўтаришга қаратилди.\nПрофессионал ташкилотимиз шу кунгача бухгалтерларнинг сертификациялаш дастурлари бўйича янги ўқитувчиларни сертификатлашда давом этмоқда.\nХалқаро сертификациялаш дастурини илгари суриш учун ҳам кўпгина ишлар қилинди. Барпо этилган пайтидан буён ташкилот 51 та CIPA сертификати, 550 та CAP сертификати, 19 та CIPA дастурининг Халқаро бухгалтери сертификати, 22 та сертификатланган амалиётчи бухгалтер сертификатини топширди. Жами 51 нафар сертификатланган профессионал ва 591 нафар сертификатланган амалиётчи тайёрланди. Ўзбекистон бизнес-фанлар ўқитувчиларининг уюшмаси логотипига эга сертификатлар бухгалтер ходимларни қидираётган кўпгина раҳбарлар ва кадр агентликлари учун бугунги кунда ҳам ардоқлидир.\nЛекин ҳаёт бир жойда туриб қолмайди. 15 йил мобайнида ташкилотнинг мақсад ва вазифалари қайта кўриб чиқилди ва ўзгариб борди. Шулардан келиб чиқиб, унинг номи ҳам ўзгарди. Бугунги кунда биз ўз уставимизда белгиланган вазифаларни бажариш – бухгалтер касбининг мақомини ривожлантириш ва оширишга ёрдам бериш, Халқаро бухгалтерлар федерацияси (IFAC) ва Халқаро молиявий ҳисобот стандартлари бўйича кенгаш (IASB) томонидан ишлаб чиқилган халқаро профессионал стандартлар ва Касб этикаси кодексини жорий этиш ва қўллаш учун Ўзбекистон бухгалтерлари федерациясига (ЎБФ) бирлашганмиз.\nУшбу вазифаларни бажариш йўлида Федерациямиз 6-марта «Халқаро молиявий ҳисобот стандартлари ва Халқаро аудит стандартларининг кузги ўқишлари» йиллик семинарларини ўтказади. Уларда Ўзбекистонда иш юритаётган халқаро аудиторлик ташкилотларининг экспертлари иштирок этади. Бу ўқишлар бухгалтерия ҳисоби ва молиявий ҳисоботни бошқаришга оид янги билим ва талабларни мунтазам муҳокама қилиб бориш, фикр алмашиш ва ўз фаолиятини яхшилаш йўлини излаш имконини яратади. Барча профессионал ҳамжамият билан бир қаторда, Федерациямиз аъзолари ўз касбий мажбуриятларини бажаришда жамоатчилик манфаатларига риоя этиш бўйича масъулиятни тушуниб етадилар ва уни қабул қиладилар. Улар, хоҳ хусусий бизнес, хоҳ давлат институтлари бўлсин, барча буюртмачиларга юқори сифатли бухгалтерия хизматларини кўрсатишга интиладилар. Айнан шу масъулият аъзоларимизнинг малакасини собитқадамлик билан ошириб боришга ундайдиган асосий омил ҳисобланади.\nБугунги кунда ЎБФ аъзолари қонун ижодкорлиги жараёнларида фаол иштирок этиб келишмоқда, айрим таклифларимиз сўнгги йиллардаги қонун ҳужжатларида ўз аксини топди. Федерация – ҳар бир кишига долзарб муаммолар юзасидан ўз нуқтаи назарини билдириш, бухгалтерия ҳисобидек муҳим соҳада тартибга солишнинг муқобил йўлларини жамоатчилик ва қонун ижодкорларига таклиф этиш имкониятини берувчи демократик майдон ҳисобланади.\nЎБФ – Ўзбекистон бухгалтерларини миллий сертификатлашни жорий этиш ва ривожлантириш ташаббускори. Бундай сертификациялаш қўшни мамлакатларда анчадан буён ўтказилади. 2014 йилда Федерация уни жорий этиш зарурати бўйича асосни тайёрлади ва жамоатчилик эътиборига тақдим этди. Бухгалтерларнинг бошқа касбий ташкилотлари билан ҳамкорликда маҳаллий бизнес ва бошқарув талабларига йўналтирилган зарурий билимлар жамланмасини ўз ичига олувчи дастурлар тайёрланди. Мустақил имтиҳонларда ўз билимларини намойиш этиши иштирокчига у ўз касбининг устаси эканлигидан далолат берувчи сертификатни олиш ҳуқуқини беради. Ушбу холисона кўрсаткичнинг мавжудлиги хўжалик юритувчи субъектлар учун бухгалтер танлаётганда – институционал инвесторлар, давлат улушига эга корхоналар, йирик акциядорлик жамиятларида қизиқиш уйғотишда айниқса аҳамиятлидир. Сертификат бор бўлса, кадр хизматларининг талабгор кўникмалари даражасини баҳолаши осонлашади.\n2015 йилдан ЎБФ МДҲга аъзо давлатлар Бухгалтерлар ва аудиторлар профессионал бирлашмалари минтақавий гуруҳининг тўла ҳуқуқли аъзоси ҳисобланади, бу ташкилотнинг мақсади бухгалтерлик касби ва унинг эгаси бўлмиш профессионал бухгалтерни ҳар томонлама қўллаб-қувватлаш ва мавқеини оширишдан иборатдир. 2016 йилда Россия Профессионал бухгалтерлари ва аудиторлари институти ҳамда Қозоғистон Профессионал бухгалтерлар палатаси билан стратегик ҳамкорлик тўғрисида битимлар имзоланди. Биз миллий профессионал ташкилотларга аъзолик асосида халқаро ҳамкорликка жалб этилган мамлакатлар профессионалларининг малакаси ўзаро эътироф этиш учун барча саъй-ҳаракатларни амалга оширяпмиз.\nЎБФ фақат пойтахтдаги профессионалларни бирлаштирибгина қолмаган. Андижон ва Бухоро вилоятларида унинг минтақавий бўлинмалари рўйхатдан ўтказилган.\nМана, 6 йилдирки, Федерация «Йилнинг энг яхши бухгалтери», «Йилнинг энг яхши аудитори» ва «Йилнинг энг яхши ички аудитори» республика танловларининг ташкилотчиларидан бири ҳисобланади. Жорий юбилей йилида эса мазкур танловларни ўтказишга раислик ҳам қилади. Фурсатдан фойдаланиб, Федерация бухгалтерия ҳисоби ва аудитнинг барча мутахассисларини 2016 йилда ўз ишининг профессионаллари ўртасида ўтказиладиган танловда фаол қатнашишга чақиради.\nЎБФнинг фаолият кўрсатаётган барча аъзолари аъзолик талаблари – Касб этикаси кодексига риоя этиш, ҳар йили малака ошириш, аъзолик бадалларини тўлашни оғишмай бажариб келишмоқда. Биз профессионал таълим ва интизомнинг кучига қатъий ишонамиз. Шиоримиз ўзгармаган: «Профессионаллар билан – ривожланиш сари!».\nЎБФ бошқаруви раиси.\nСАР, иқтисод фанлари доктори, профессор, ЎБФ бошқаруви раиси, «Uzfarmsanoat» ДАК аппарати раҳбари:\n– 15 йил мобайнида Ўзбекистон бухгалтерлари федерацияси республика бухгалтерларининг жамоат бирлашмаси сифатида шаклланди ва ривожланди, бозорда мустаҳкам ўрнини эгаллади. Бизни мамлакатимиз бухгалтерия жамоатчилиги, яқин ва олис хориж мамлакатлари профессионал ташкилотлари, халқаро бирлашмалар яхши танийди ва эътироф этади. Ўзимизга яраша обрў-нуфузга эгамиз ва уни қадрлаймиз.\nБизнинг фалсафамиз жуда оддий – профессионал ишлаш. Бунинг уддасидан чиқмоқдамиз. Бундан буён ҳам ўз маслагимизга содиқ қоламиз: ҳар бир аъзо ва умуман Федерациянинг профессионал ўсишига, ўз ишининг устаси бўлишга кўмак берамиз.\nCIPA, DipIFR, ЎБФнинг CIPA дастури бўйича сертификацияланган ўқитувчиси, ЎБФ бошқаруви раисининг ўринбосари, SGS Tashkent, Ltd молиявий менежери:\n– Қадрли дўстлар, бухгалтерия ҳамжамиятининг барча аъзолари, Ўзбекистон бухгалтерлари федерацияси аъзоларини катта мамнуният ва самимийлик билан улар фаолиятининг 15 йиллиги билан муборакбод этаман. Яхши биламизки, эришилган муваффақиятларнинг нуфуз ва аҳамияти доим ҳам профессионал ташкилот захираларининг катталиги ва ҳажми билан ўлчанавермайди. Маслакдошларнинг миллий бирлашмалари ҳам касбнинг улуғ анъаналарига содиқ қолиши ва уларга таянган ҳолда анчайин фойдали, самарали ва мақсадли тарзда бухгалтерия фаолиятининг ривожланишига туртки бўлиши мумкин. Бизнинг Ўзбекистон бухгалтерлари федерациясининг фаолияти бунга ёрқин мисол бўла олади. Бунёдкорлик, холислик ва фидокорлик билан бажараётган ишларингизда барчангизга равнақ ва муваффақиятлар тилайман!\nОксана ПОПОВА, CIPA, ЎБФнинг CIPA дастури бўйича сертификацияланган ўқитувчиси, МММнинг сертификацияланган катта мураббийи, ЎБФ бошқаруви аъзоси, етакчи халқаро аудитор ва СМТнинг мураббийи, «Азия Бизнес Консалтинг» МЧШ директори:\n– Профессионал жамоат бирлашмаси дегани нима ўзи? Бу аввало бир мақсад – турмуш ва меҳнат шароитларини янада юқори даражага кўтариш учун бирлашган ҳамфикр, ҳаммаслак инсонлар. Ўзбекистон бухгалтерлари федерациясининг «таваллуд куни» – бу бизнинг бир йўналишда олиб бораётган ҳамкорликдаги муҳим ишимизнинг навбатдаги солномаси ҳисобланади. Шунинг учун биринчи навбатда ўзимизни, қолаверса профессионалларнинг шундай жамоасини бирлаштира олган раҳбариятимизни қутлайман!\nCIPA, ЎБФнинг CIPA дастури бўйича сертификацияланган ўқитувчиси, «GrantThorntonValuation» МЧЖ Халқаро баҳолаш компаниясининг бош директори:\n– 15 йил – инсон учун унча катта ёш эмас. Лекин профессионал бирлашма учун – бу аҳамиятли ва жиддий сана. Бу муваффақият ва масъулиятдан дарак беради. Мазкур рақам профессионал ташкилотга нисбатан беихтиёр ҳурмат ва ишончни туғдиради.\nCIPA, DipIFR, ЎБФ бошқаруви аъзоси, «Legion Co» ХФ молиявий директори:\n– Бизнинг Федерациямиз, унинг аъзолари ва айниқса унинг асосчиларини «таваллуд куни» билан қутлаймиз! Улкан вазифаларни уддалашда равнақ ва муваффақиятлар тилайман!\nСАР, ЎБФ бошқаруви аъзоси, «Deutsche Kabel AG Taschkent» ҚК АЖ бош бухгалтери:\n– Биз, Ўзбекистон бухгалтерлари федерациясининг аъзолари учун 15 йил – бизнинг ишимиз барқарорлиги ва муваффақиятини ифодаловчи муҳим санадир. Фаолиятининг унча кўп бўлмаган муддати давомида Федерация ўзини яхши томондан намоён эта олди ва жамоат бирлашмаси сифатида етакчи ўринларни эгаллади. Мен бизнинг севимли Федерациямизга эришилган ютуқларда тўхтаб қолмаслик, балки ривожланишда, бизларни янги ғоялар, сертификатлаштирилган дастурлар, профессионалларнинг қизиқарли учрашувлари билан хурсанд қилиб туришда давом этишини тилайман.\nПрочитано: 3285 раз(а)\n2016-04-29 11:32:34, Гость_mangitovb@mail.ru:\nАввало 15 йиллик фаолиятларингиз билан табриклайман! Саволим; Бухгалтерлик курслари борми сизларда, ёки бухгалтерия хизмати курсатиладими? Агар курс булса укисам дегандим. Баходир. +99890-*******.\n2016-04-29 11:48:15, Maruf Usmanov-Norma [админ]:\nУшбу масала бўйича Ўқув марказимиз билан боғланишингизни тавсия этамиз:\n200-00- 45, e-mail: seminar@norma.uz


Осиё ўйинлари 2018: Ўзбекистон Осиёда тенгсизлигини исботлай оладими? - Zamin.uz\n23:46 / 04.08.2018\nОсиё ўйинлари 2018: Ўзбекистон Осиёда тенгсизлигини исботлай оладими?\nФутболчиларимиздан умид катта. Улар Хиросима 1994даги натижани такрорлашлари лозим.\nБир неча кунлардан сўнг Индонезиянинг Жакарта ва Палембанг шаҳарларида ўтказиладиган Осиё ўйинларига старт берилади. Табиийки, кўпчилик спорт мухлисларининг эътибори футболчиларимизнинг бўлажак мусобақада иштирокига қаратилган. Хусусан, ўз ёш тофасида Осиё чемпионлигини қўлга киритган вакилларимиздан футбол мухлисларининг умидлари катта ва бўлажак мусобақага бўладиган эътибор ҳам шунга яраша.\nДемак, биз қуйида футболчиларимизнинг Осиё ўйинларидаги иштироки тарихига эътибор қаратишга қарор қилдик.\nТерма жамоамизнинг Осиё ўйинларидаги иштироки Япониянинг Хиросима шаҳри мезбонлигида ўтган мусобақадан бошланган ва айтиш мумкинки, дебют омадли чиққан. Шунингдек, турнир тарихидаги энг яхши натижамиз ҳам айнан чемпионлик бўлиб турибди. Энг ёмон натижа эса 2002 йилда Жанубий Кореянинг Пусан шаҳри мезбонлигида ўтган баҳсларда қайд этилган бўлиб, ўша мусобақада вакилларимиз Япония, Баҳрайн ва Фаластин билан бир гуруҳдан жой олган ҳолда, 2 та мағлубият ва 1 та ғалаба билан мусобақани эрта тарк этишга мажбур бўлишганди.\nЭнди мавзуга батафсил ёндашадиган бўлсак, 1994 йилда Ўзбекистон терма жамоаси Осиёнинг кўпчилик жамоалари учун ҳақиқий “сюрприз”га айланган жамоа бўлганди. Собиқ иттифоқ таркибидан эндигина ажралиб чиққан жамоадан кўпчилик у даражада юқори натижа қайд этишини кутмаганди.\nХуллас, вакилларимизнинг Осиё ўйинларидаги дастлабки ўйини ўша йилларда минтақа миқёсида ўзига яраша нуфузга эга бўлган Саудия Арабаистони терма жамоасига қарши ўтказилди. “Regional Park Stadium”да ўтган баҳс эса вакилларимизнинг 1:4 ҳисобидаги ғалабаси билан якунланди. Дастлаб, 5-дақиқадаёқ Сергей Лебедев ҳисобни очган бўлса, кейинги дақиқаларда Игорь Шквириннинг дубли ва Қосимовнинг голига саудияликлар таркибида Ҳамид Ал Жоҳани ягона гол билан жавоб берганди. Мусобақани йирик ғалаба билан бошлаган терма жамоамиз кейинги ўйинларни ҳам анча юқори даражада ўтказди. Хусусан, гуруҳда Малайзияга 5 та Гонгконгга 1 та жавобсиз гол урилган бўлса, Таиландга қарши ўтган баҳс 4:5 ҳисобидаги ғалаба билан якунлани ва вакилларимиз гуруҳ босқичини 100 фоизлик натижа билан якунлаб кейинги босқичга йўл олишди.\nЧорак финалда эса, гуруҳ босқичида ўша пайтларда Осиёнинг грандларидан ҳисобланган Хитой ва Эрон терма жамоалари билан дуранг натижа қайд этиб кейинг босқич тақдирини ҳал қилган Туркманистон вакилларини 3:0 ҳисобида тор-мор этган вакилларимиз ярим финалда Жанубий Кореяни 1:0 ҳисобида мағлубиятга учратишганди. Хитойга қарши финал ўйини эса ҳамюртларимизнинг 4:2 ҳисобидаги ғалабаси билан якунланган эди. Ўша ўйинда Игорь Шквирин 2-дақиқадаёқ дарвозабон хатосидан унумли фойдаланиб ҳисобни очган бўлса, кейинчалик Лебедев, Абдураимов ва Мақсудовларнинг голларига чин юрти вакиллари фақатгина иккита гол билангина жавоб қайтаришганди.\n1998 йилги мусобақа эса вакилларимиз учун анча омадли бошланганди. Айнан ўша мусобақанинг саралаш босқичида ҳамюртларимиз терма жамоамиз тарихидаги энг йирик ғалабани қайд этишганди. Хусусан, дастлабки босқичда Қувайт ва Мўғулистон вакиллари билан бир гуруҳдан ўрин олган футболчиларимиз дастлаб қувайтликларга қарши баҳсда 3:3 ҳисобидаги жанговар дуранг қайд этишган бўлса, кейинги ўйинда Мўғулистон дарвозасига жавобсиз нақ 15 (!) та гол киритишганди. Аммо асосий босқичда Шимолий Корея устидан 4:0, Ҳиндистон устидан 2:0 ҳисобида ғалаба қозонган вакилларимиз Туркманистон вакилларига қарши баҳсда 1:1 ҳисобидаги дуранг натижа билан кейинги босқичга йўл олишди. Бироқ бу босқичда Эрон вакиллари билан тўқнаш келган ҳамюртларимиз ўз дарвозаларидан жавобсиз 4 та гол қабул қилиб олишди ва мусобақа билан чорак финалдаёқ хайрлашишди.\n2002 йилги мусобақалар эса юқорида таъкидланганидек, вакилларимиз учун энг омадсиз якунланган мусобақа бўлиб турибди. Айнан ушбу турнирда Япония, Баҳрайн ва Фаластин билан бир гуруҳдан жой олган ҳамюртларимиз якунда учинчи ўрин билан чекланган ҳолда, уйга эрта қайтишга мажбур бўлишганди. Дастлаб Баҳрайнга қарши ўйинда жавобсиз 3 та гол ўтказиб юборган вакилларимиз кейинги баҳсда Фаластинни 2:0 ҳисобида мағлуб этишганди. Аммо гуруҳ босқичининг сўнгги ўйинида Баҳрайнни 5:2 ҳисобида мағлуб этган японлар дарвозамизга 1 та жавобсиз гол уриб, уйимиз қайси томонда эканлигини кўрсатиб юборишганди.\n2006 йилда Қатар майдонларида ўтган Осиё ўйинларида Қатар, БАА ва Иордания билан бир гуруҳдан ўрин олган ҳамюртларимиз 100 фоизлик натижа билан кейинги босқич масаласини ҳал қилган ҳолда, қўшимча таймларда Ироққа 1:2 ҳисобида имкониятни бой бериб қўйди. Шу билан футболчиларимизнинг Қатар майдонларидаги миссияси ҳам якун топди.\n2010 йилда эса Гуанжоу мезбонлигида ўтган Осиё ўйинларида футболчиларимиз чорак финалга қадар етиб боришди. Аммо вакилларимизнинг ушбу турнирдаги иштирокини ҳам у қадар ёрқин бўлди дейишимиз бироз мушкул. Зотан, Бангладешни 3:0 ҳисобида мағлуб этган ҳамюртларимиз Гонгконгга 0:1, БААга қарши ўйинда эса 0:3 ҳисобида имакониятни бой бериб қўйган ҳолда, гуруҳда 3 ўринни банд этган ҳолда, кейинги босқич йўлланмасини қўлга киритишган эди. Чорак финал олдидан Қатарни қўшимча вақтларда 0:1 ҳисобида мағлуб этган футболчиларимиз кейинги босқичда Жанубий Кореяга 3:1 ҳисобида имкониятни бой берган ҳолда, уйга қайтишга мажбур бўлишганди.\nСўнгги Осиё ўйинлари эса ҳамюртларимиз учун аввалгисидан-да муваффақиятсизлик билан якун топди. Хусусан, Бангладеш устидан ғалаба қозониб, Гонгонг ва БААга қарши баҳсларда имкониятни бой берган вакилларимиз гуруҳ босқичида учинчи ўринни қўлга киритган ҳолда, 1/16 финалга йўл олди. Ушбу босқичда эса Саудия Арабистонига қарши майдонга тушган футболчиларимиз 2:3 ҳисобида имкониятни бой бериб қўйишди. Яна бир эътиборли жиҳати шундаки, терма жамоамизнинг Осиё ўйинлари тарихидаги ягона автоголи ҳам айнан ушбу мусобақада урилганди. Хусусан, Саудия Арабистонига қарши ўйинда ҳисоб 1:1 бўлиб турган вақтда Бобур Йўлдошев 54-дақиқада дарвозамизни ишғол қилиб қўйган эди. Кейинчалик 70 дақиқада Воҳид Шодиев ҳисобни тенглаштиришга муваффақ бўлган бўлса-да, 90+5 дақиқада Абдулазиз Ал Биши томонидан урилган гол, ҳам ўйин тақдирини, ҳам вакилларимизнинг мусобақадаги иштироклари масаласини ҳал қилганди.\n2018 йилги Осиё ўйинларида кўпчилик футболчиларимизнинг ёрқин иштирокини кутишмоқда. Бунинг ҳам бир қатор сабаблари мавжуд. Хусусан, Хитой майдонларида Осиё чемпионлигини қўлга киритган вакилларимиз олдинда турган мусобақада ҳам ушбу натижани қайд этишларини кутиш мумкин. Шунингдек, ҳамюртларимиз учун қуръа натижалари ҳам анча омадли кечди. Хусусан, бошқа терма жамоа вакилларига ҳурмат сақлаган ҳолда айтишимиз мумкинки, гуруҳ босқичида Қатар терма жамоасининг муносиб қаршилик кўрсатиши мумкинлигини ҳисобга олмаганда, вакилларимиз кейинги босқичга 100 фоизлик натижа билан чиқишларини тахмин қилишимиз мумкин. Умуман, турнир фаворитлари ҳақида гап кетганда, Япония, Жанубий Корея, Эрон, Хитой, Саудия Арабистони каби терма жамоаларни санаб ўтишимиз мумкин. Шунингдек, Индонезияга йўл олувчи таркибнинг асосий футболчилари миллий терма жамоа сафида кучли жамоаларга қарши ўртоқлик ўйинларида майдонга тушишди. Бу ҳам вакилларимизга кўп томонлама устунлик бериши тайин.\nХулоса ўрнида айтиш мумкинки, олдинда бизни кутаётган Осиё ўйинларида вакилларимиз Хиросима 1994да қайд этилган натижани такрорлашлари эҳтимоли юқори. Бунинг учун вакилларимиз, шунчаки, ўз даражаларида ҳаракат қилишса, шунинг ўзи кифоя.\n1-09-2018, 15:33, Спорт\n31-08-2018, 23:30, Спорт\n14-08-2018, 11:45, Спорт\nЯнгиликлар » Спорт » Осиё ўйинлари 2018: Ўзбекистон Осиёда тенгсизлигини исботлай оладими?